Извештај о спровођењу Програма реформи политике запошљавања и социјалне политике
у процесу приступања Републике Србије Европској унији за 2018. годину

Београд, фебруар 2020.

# ТРЖИШТЕ РАДА И ЗАПОШЉАВАЊЕ

# РЕФОРМЕ У ОДНОСУ НА ИЗАЗОВЕ НА СТРАНИ ТРАЖЊЕ ЗА РАДОМ

## ЦИЉ 1: СПРЕЧАВАЊЕ ВЕЛИКОГ РАСТА НЕЗАПОСЛЕНОСТИ

Најургентнији циљ активне политике запошљавања у делу деловања на тражњу за радом је спречавање великог раста незапослености услед привaтизaциje субјеката са друштвеним и јавним капиталом, укључујући и јавна предузећа и реформе јавног сектора.

Наведени циљ се остварује кроз спровођење пакета мера ради превентивног деловања и правовременог укључивања лица у мере активне политике запошљавања, и то: (1) за запослене који ће бити проглашени за технолошки вишак у процесу завршетка приватизације, и (2) запослене који ће бити проглашени за технолошки вишак у процесу реформе јавног сектора.

#### Мера 1.1: Пакет мера за раднике који ће бити проглашени за технолошки вишак у процесу завршетка приватизације

Опис спроведене мере

Национални акциони план запошљавања (НАПЗ) за 2018. утврђује пакет услуга за вишкове запослених који обухвата сет активности које се предузимају пре пријаве лица на евиднецију, као и након пријаве на евиденцију незапослених. Незапослена лица из категорије вишкова запослених имају приоритет приликом укључивања у мере активне политике запошљавања. У овом извештају су, сходно називу мере, приказани само подаци о активностима са потенцијалним вишковима запослених, односно пре пријаве лица на евиденцију Националне службе за запошљавање (НСЗ). За реализацију предметне мере нису утрошена средства намењена за реализацију мера активне политике запошљавања, с обзиром на то да се ради о потенцијалним вишковима запослених који се не налазе на евиденцији НСЗ. Као и у претходном периоду, мере које су биле доступне (нпр. обука за активно тражење посла, обука за развој предузетништва и сл.) спроводили су запослени у НСЗ.

Током 2018. године, 60 послодаваца доставило је НСЗ, 83 предлога Програма за решавање вишка запослених (и у процесу завршетка приватизације и код послодаваца који имају обавезу спровођења Програма у складу са Законом о раду), са предвиђеним вишком од 5.252 лица. Одржано је укупно 40 састанака са руководством 31 послодаваца, а укупно 978 лица из категорије потенцијални вишак запослених, информисано је о услугама, односно о мерама АПЗ које реализује НСЗ. У циљу превенције незапослености потенцијалних вишкова запослених, филијале НСЗ реализовале су 139 обилазака 130 послодаваца у циљу прикупљања потреба за запошљавањем. Као резултат извршених обилазака, НСЗ достављено је 287 пријава потребе за запошљавањем 1.342 извршиоца.

#### Извршено је анкетирање лица-потенцијалних вишкова о заинтересованости за укључивање у мере активне политике запошљавања (АПЗ) током информисања потенцијалних вишкова о услугама и мерама НСЗ. На основу њиховог изјашњавања предузете су следеће активности: (1) обављено је 288 саветовања за запошљавање, кроз вођење индивидуалних разговора, путем којих су сагледане могућности за запошљавање потенцијалних вишкова, као и предузимање адекватних мера. Потенцијални вишкови су детаљније информисани о условима и могућностима за запошљавање, условима на локалном тржишту рада, као и могућностима за укључивање у конкретне мере АПЗ, а у складу са утврђеним потребама; (2) укључено је 22 лица у обуку за активно тражење посла; (3) обуку „Пут до успешног предузетника” завршило је 53 лица; (4) обуку „Психолошка подршка планирању каријере" успешно је завршило 7 лица.

#### На евиденцију НСЗ пријавило се укупно 26.632 лица из категорије вишак запослених (14.384 жене) током 2018. године. Мерама АПЗ обухваћено је 12.191 незапослено лице из категорије вишак запослених (7.165 жена), што представља учешће од 7,87% у укупном броју незапослених лица укључених у мере. Уколико се узме у обзир и подршка ИПА 2013 пројекта, мерама АПЗ обухваћено је 12.632 незапослених лица из категорије вишак запослених (7.389 жена), што представља учешће од 8,16% у укупном броју незапослених укључених у мере.

Tоком 2018. године решен је радно-правни статус за 1.556 вишка запослених у 30 привредних друштава (субјеката приватизације и предузећа за професионалну рехабилитацију и запошљавање особа са инвалидитетом – ОСИ, која послују са државним односно друштвним капиталом).

Pланиран буџет за 2018. за мере 1.1. и 1.2. износио је 2.000.000.000,00 динара - средства Транзиционог фонда, од којих је у извештајном периоду утрошено 987.415.799,85 динара.

#### Мера 1.2: Пакет мера за раднике који ће бити проглашени за технолошки вишак у процесу реформе јавног сектора

Опис спроведене мере

Извршена је процена запошљивости и утврђени су индивидуални планови запошљавања за 219 лица (119 жена) у статусу вишка запослених по основу рационализације јавног сектора током 2018. године. У мере АПЗ укључено је 44 незапослених из предметне категорије.

Tоком 2018. године, мерама АПЗ обухваћено је 12.632 незапослених лица из категорије вишак запослених (7.389 жена), што представља учешће од 8,16% у укупном броју незапослених укључених у мере.[[1]](#footnote-1) У базној, 2014. години, мерама АПЗ је обухваћено 8.488 лица из посматране категорије незапослених.

Планиран буџет за 2018. за ове мере 1.1. и 1.2. износио је 2.000.000.000,00 динара - средства Транзиционог фонда, од којих је у извештајном периоду утрошено 987.415.799,85 динара.

# РЕФОРМЕ У ОДНОСУ НА ИЗАЗОВЕ НА СТРАНИ ПОНУДЕ РАДА

## ЦИЉ 2: СМАЊЕЊЕ ОПШТЕ СТОПЕ НEAКТИВНОСТИ И ПОВЕЋАЊЕ СТОПЕ ЗАПОСЛЕНОСТИ

У оквиру овог циља предвиђене су:

* Опште мере које је неопходно спровести у циљу смањења неактивности, као и спречавања даљег раста стопе неактивности и
* Креирање посебних програма за угрожене групе: старије раднике (50-64), жене, особе са инвалидитетом, нискоквалификована и неквалификована лица.

### ОПШТЕ МЕРЕ

#### Мера 2.1: Јачање међуресорне сарадње, а нарочито путем увођења система интегрисаних услуга из области образовања, социјалне заштите, запошљавања и бриге о младима, како ради превенције, тако и ради скраћивања периода већ настале незапослености теже запошљивих категорија становништва

Опис спроведене мере

Мултисекторски приступ у процесу креирања политике запошљавања као одговора на стање, потребе и могућности како тржишта рада тако и карактеристика појединих циљних група, огледа се, како у сарадњи која је успостављена у оквиру Радне групе за израду НАПЗ, коју чине представници референтних институција, социјалних партнера и актера од значаја и утицаја на област политике запошљавања, тако и кроз рад локалних савета за запошљавање који окупљају представнике локалних структура, односно кроз интензивирање сарадње филијала НСЗ са центрима за социјални рад. Наиме, филијале НСЗ континуирано предузимају активности у циљу успостављања и одржавања сарадње са стручним радницима надлежних центара за социјални рад.

На основу проткола о сарадњи НСЗ и центара за социјални рад потписаних током претходних година, у периоду јануар - децембар 2018. године, у 20 филијала НСЗ, одржано је 312 састанака са представницима центара за социјални рад, у циљу координације активности између институција, планирања и реализације заједничких активности и размене података.

Мерама АПЗ обухваћено је 12.355 незапослених лица из категорије корисника новчане социјалне помоћи (6.202 жена), што представља учешће од 7,98% у укупном броју незапослених укључених у мере.

Просечна вредност стопе неактивности у 2018. години за старосну категорију 15-64, износила је 32,2%[[2]](#footnote-2), док је у базној, 2014. години, износила 36,7 (38,3)%[[3]](#footnote-3). Просечна вредност стопе запослености у 2018. години за старосну категорију 15-64, износила је 58,8%[[4]](#footnote-4), док је у базној, 2014. години, износила 50,7 (49,6) %[[5]](#footnote-5).

У оквиру укупно утрошених средстава за реализацију мера АПЗ и мера професионалне рехабилитације и подстицања запошљавања ОСИ.[[6]](#footnote-6)

#### Мера 2.2: Национална служба за запошљавање пружа интензивнију подршку корисницима новчане накнаде за случај незапослености и прати тражење посла ове категорије лица

Опис спроведене мере

У циљу обезбеђивања подршке за благовремену, ефикасну и одрживу реинтеграцију на тржиште рада незапослених лица корисника новчане накнаде за случај незапослености, НСЗ у оквиру примењених метода и техника стручног саветодавног рада, а у складу са проценом запошљивости и мерама активне политике запошљавања утврђеним у индивидуалном плану запошљавања, незапослена лица из ове категорије укључује у мере активне политике запошљавања, у складу са исказаним потребама незапослених лица и послодаваца.

Током 2018. године, у мере АПЗ, укључено је 10.874 незапослених лица, корисника новчане накнаде за случај незапослености (6.353 жене). Незапослени који су остварили право на новчану накнаду за случај незапослености, могу се определити за исплату накнаде у једнократном износу за преостало време коришћења, ради самозапошљавања. Циљ је повећање броја запослених корисника новчане накнаде, стварањем услова за самозапошљавање. Исплата новчане накнаде у једнократном износу врши се за преостало време исплатног периода по решењу о остваривању права на новчану накнаду. У периоду јануар – децембар 2018. године, ову могућност је искористило 111 незапослених лица са евиденције НСЗ.

Укључено је 10.874 незапослених лица, корисника новчане накнаде за случај незапослености (6.353 жене), током 2018. године у мере АПЗ[[7]](#footnote-7), док је посматрана вредност у базној 2014. години износила 9.861. незапослено лице.

У оквиру укупно утрошених средстава за реализацију мера АПЗ и мера професионалне рехабилитације и подстицања запошљавања ОСИ.

#### Мера 2.3 Пилотирање концепта социјалног предузећа за спровођење услуга социјалне заштите на локалном нивоу

Опис спроведене мере

 Закон о социјалном предузетништву још увек није донет. Процес доношења закона је у току, те се још увек не може са сигурношћу говорити о концепту социјалног предузетништва.

#### Мера 2.4 Креирање пакета мера за активацију и подстицање запошљавања дугорочно незапослених

Опис спроведене мере

У НАПЗ за 2018. годину утврђен је пакет услуга за лица без квалификација, нискоквалификована и дугорочно незапослена лица. Лица из наведених категорија имају (као теже запошљива) приоритет приликом укључивања у мере активне политике запошљавања. Пакет услуга за ова лица обухвата: (1) процену запошљивости лица; (2) утврђивање индивидуалног плана запошљавања и мера које су најпогодније за активацију и подизање запошљивости лица без квалификација и дугорочно незапослене; (3) укључивање у мере за активно тражење посла (тренинг самоефикасности за квалификована дугорочно незапослена лица и мотивационо-активационе обуке за лица без квалификација и нискоквалификоване); (4) укључивање у програме додатног образовања и обуке (програм функционалног основног образовања одраслих, програм стицања практичних знања за неквалификована лица, вишкове запослених и дугорочно незапослене и др.), јавне радове и др.

Дугорочно незапослена лицима се сматрају она која на евиденцији НСЗ проведу дуже од годину дана тражећи запослење. Исход примене пакета услуга за дугорочно незапослена лица је смањење броја дугорочно незапослених лица на евиденцији НСЗ у односу на 2014. годину који је износио 507.074.

На основу извршених процена запошљивости, током 2018. године, утврђено је 384.855 индивидуалних планова запошљавања (укључујући и ревизије индивидуалних планова запошљавања) са незапосленим лицима из категорије дугорочно незапослених. Мерама АПЗ обухваћено је 81.068 лица из категорије дугорочно незапослених (45.093 жена), што представља учешће од 52,36% у укупном броју незапослених укључених у мере.

У евиденцији незапослених на дан 31.12.2018. године налазило се 372.259 лица који посао траже дуже од 12 месеци[[8]](#footnote-8), док је у 2014. години у евиденцији незапослених који посао траже дуже од 12 месеци било 507.074 лица.

У оквиру укупно утрошених средстава за реализацију мера АПЗ и мера професионалне рехабилитације и подстицања запошљавања ОСИ.

####

#### Мера 2.5 Обезбеђивање активнијег односа лица на евиденцији према тражењу посла, кроз обавезе дефинисане индивидуалним планом запошљавања[[9]](#footnote-9)

Опис спроведене мере

У складу са Законом о запошљавању и осигурању за случај незапослености („Службени гласник РС“, бр. 36/09, 88/10, 38/15, 113/117-др. закон и 113/17) НСЗ и незапослено лице утврђују индивидулани план запошљавања најкасније у року од 90 дана након увођења у евиденцију незапосленог, а исти се прилагођава потребама тржишта рада и карактеристикама незапосленог најмање једном у шест месеци.

Индивидуални план запошљавања представља основни инструмент у раду са незапосленим лицима и основ за укључивање лица у мере активне политике запошљавања. Индивидуалним планом запошљавања се дефинишу занимања у којима ће се лицу посредовати, активности које ће лице предузети и мере у које ће се укључити ради запошљавања или повећања запошљивости. Истовремено, током разговора са саветником за запошљавање незапослена лица информишу се о правима и обавезама, у складу са Законом.

Током 2018. године утврђено је 818.533 индивидуална плана запошљавања (укључујући и ревизије). НСЗ редовно извештава о дометима ове мере.

Током 2018. године нису извршене измене или допуне наведеног прописа.

 Имајући у виду да наведену активност реализују запослени у НСЗ у склопу редовних послова, није могуће исказати утрошена средства, с обзиром да иста чине део укупних текућих расхода за зараде запослених у НСЗ.

#### Мера 2.6 Развој концепта сезонских послова у циљу радне активације незапослених лица

Опис спроведене мере

Закон о поједностављеном радном ангажовању на сезонским пословима у одређеним делатностима („Службени гласник РС”, број 50/18), усвојен је 28. јуна 2018. године, ступио је на снагу 7. јула 2018. године, а примењује се од 7. јануара 2019. године.

На основу члана 5. став 5. Закона о поједностављеном радном ангажовању на сезонским пословима у одређеним делатностима донет је Правилник о садржин и потврде о радном ангажовању сезонског радника („Службени гласник РС”, број 67/18), који се примењује од 7. јануара 2019. године.

Усвојен је Закон о поједностављеном радном ангажовању на сезонским пословима у одређеним делатностима и Правилник о садржини потврде о радном ангажовању сезонског радника.

У оквиру текућих расхода нису планирана средства за ове активност.

### МЕРЕ ЗА СТАРИЈЕ РАДНИКЕ (50–64 година живоата)

#### Мера 2.7 Информатичким обукама обухватити и старије раднике, посебно висококвалификоване

Опис спроведене мере

Националним акционим планом запошљавања за 2018. годину планирана је реализација специјалистичких информатичких обука за тржиште рада (у оквиру додатног образовања и обуке) са обухватом од 1.000 незапослених лица. Обукама је обухваћено 778 незапослених лица. Од укупног броја укључених, категорији незапослених старијих од 50 година припада 32 незапослених лица учесника обука (4,11% укупног броја полазника). Референтне почетне вредности индикатора на основу којих се прати прогрес су: повећана стопа запослености старијег становништва (55–64) која је 2014. године износила 35.9%; за 10% повећан број незапослених старијих лица  укључених у мере АПЗ у односу на 2014. годину (13.686); за 10% повећан број старијих радника укључених у програме додатног образовања у односу на 2014. годину (378); смањена стопа незапослености старијих од 55 у односу на 2014. годину (11,9%).

Просечна вредност стопе запослености старосне категорије 55-65 у 2018. години износила је 46,5%.[[10]](#footnote-10) Током 2018. године мерама АПЗ обухваћено је 30.992 незапослених лица из категорије старијих од 50 година (14.818 жена), што представља учешће од 20,02% у укупном броју незапослених укључених у мере.[[11]](#footnote-11) Током 2018. године, у програме додатног образовања и обука укључено је 771 незапослено лице (461 жена) из категорије старијих од 50 година.[[12]](#footnote-12) Просечна вредност стопе незапослености старосне категорије 55-65 у 2018. години износила је 8,7%.[[13]](#footnote-13)

У оквиру укупно утрошених средстава за реализацију мера АПЗ и мера професионалне рехабилитације и подстицања запошљавања ОСИ.

####

#### Мера 2.8 Креирање посебних мера за старије раднике, односно пакета услуга, у циљу њихове активације

Опис спроведене мере

НАПЗ за 2018. годину није предвидео реализацију посебног пакета услуга за незапослене старије од 50 година. Међутим, активација ове категорије незапосленбих лица подржана је кроз индивидуални саветодавни рад, пакет услуга за вишкове запослених, пакет услуга за лица без квалификација, нискоквалификоване и дугорочно незапослене и пакет услуга за ОСИ.

НАПЗ-ом за 2018. годину није планирана реализација посебних програма субвенција за самозапошљавање незапослених старијих од 50 година. Међутим, незапослени старији од 50 година, који су испуњавали услове за доделу субвенције за самозапошљавање утврђене референтним јавним позивом НСЗ, имала су могућност да остваре право на субвенцију за самозапошљавање у износу од 180.000,00 динара, односно 200.000,00 динара уколико истовремено припадају категорији вишкова запослених, односно 220.000,00 динара уколико имају и статус ОСИ.

Програмом субвенције за самозапошљавање, током 2018. године, обухваћено је 1.127 лица (477 жена) из посматране категорије, односно 1.206 лица (502 жене), уколико се у обзир узму и захтеви за доделом субвенције за самозапошљавање подржани средствима из ИПА 2013 програмског циклуса.

Посебни програми субвенција за самозапошљавање усмерени на старије раднике нису креирани.

У оквиру укупно утрошених средстава за реализацију мера АПЗ и мера професионалне рехабилитације и подстицања запошљавања ОСИ и средстава из ИПА 2013 програмског циклуса.

### МЕРЕ ЗА ЖЕНЕ

#### Мера 2.9 Креирање посебних мера за подршку запошљавању жена, посебно самохраних мајки

Опис спроведене мере

Категорије теже запошљивих и посебно осетљивих категорија незапослених имају приоритет приликом укључивања у мере АПЗ. Сходно наведеном, посебна пажња усмерена је ка активацији и укључивању у мере АПЗ незапослених жена, посебно оних које се суочавају са вишеструким факторима теже запошљивости.

Током 2018. године у мере АПЗ укључиване су жене из посебно осетљивих категорија: 2.994 самохране мајке, 74 жртве породичног насиља, 2 жртве трговине људима, 6.202 кориснице новчане социјалне помоћи и 2.781 Ромкињa.

Просечна вредност стопе активности жена (старосна категорија 15+) у 2018. години износила је 46,7%[[14]](#footnote-14), док је почетна вредност у 2014. години износила 53,8%.

У оквиру укупно утрошених средстава за реализацију мера АПЗ и мера професионалне рехабилитације и подстицања запошљавања ОСИ и средстава из ИПА 2013 програмског циклуса.

#### Мера 2.10. Подстицање иницијатива на локалном нивоу које обезбеђују креирање послова за незапослене жене без квалификација или са врло ниским квалификацијама

Опис спроведене мере

 Континуирана подршка јединицама локалне самоуправе (ЈЛС) у креирању и спровођењу локалних акционих планова запошљавања (ЛАПЗ) резултирала је подношењем 121 захтева за суфинансирање мера АПЗ предвиђених ЛАПЗ у 2018. години. Одлуком министра надлежног за послове запошљавања од 7. маја 2018. године одобрено је 115 захтева. Реализовано је 108 споразума о уређивању међусобних права и обавеза у реализацији мера АПЗ предвиђених ЛАПЗ. На овај начин, у мере АПЗ укључено је 5.783 незапослених лица, што представља реализацију од 88,71% пројектованог обухвата. Такође, НСЗ је закључила и 54 споразума о техничкој сарадњи на реализацији ЛАПЗ са ЈЛС. Кроз овај модалитет мерама АПЗ обухваћено је 2.160 незапослених лица.

 У циљу даљег унапређења сарадње са ЈЛС, током 2018. године, организовано је шест (6) регионалних састанака са представницима локалних савета за запошљавање, односно представницима ЈЛС и филијалама НСЗ. Том приликом је представљен НАПЗ за 2018. годину (са посебним фокусом на мере АПЗ предвиђене програмом суфинансирања ЛАПЗ), односно размењена су искустава о стању и потребама на локалном тржишту рада и реализацији ЛАПЗ, и сагледани предлози за унапређење мера АПЗ које се реализују на националном и локалном нивоу у склопу припреме НАПЗ за 2019. годину.

 У периоду 1. јануар – 31. децембар 2018. године, по основу споразума о уређивању међусобних права и обавеза у реализацији мера активне политике запошљавања предвиђених локалним акционим плановима запошљавања (суфинансирање и техничка подршка), од стране јединица локалне самоуправе опредељена су средства у износу од 928.087.912,88 динара.

Просечна вредност стопе запослености жена у 2018. години за старосну категорију 15+, износила је 40,3%[[15]](#footnote-15) док је стопа запослености жена износила 43,7% у 2014. години. Током 2018. године у мере АПЗ укључено је 83.210 незапослених жена, односно 84.153 незапослених жена, уколико се у обзир узме и подршка унапређењу запошљивости и подстицању запошљавања финансирана из средстава ИПА 2013 програмског циклуса[[16]](#footnote-16), док је у 2014. години је 58,417 жена било обухваћено мерама активне политике запошљвања. Програмом субвенције за самозапошљавање обухваћено је 2.329 незапослених жена[[17]](#footnote-17) у 2018. години, док је учешћа жена у програмима самозапошљавања износило 363 у 2014. години.

У оквиру укупно утрошених средстава за реализацију мера АПЗ и мера професионалне рехабилитације и подстицања запошљавања ОСИ и средстава ЈЛС и средстава из ИПА 2013 програмског циклуса.

**Мера 2.11 Развој програма за подстицање женског предузетништва**

Опис спроведене мере

Министар надлежан за иновације и технолошки развој је кроз Програм подршке развоју и промоцији женског иновационог предузетништва за 2018. годину доделило 168 грантова женама предузетницама, 118 предузетница је користило услуге менторства, док је кроз обуке прошло 545 предузетница и 11 тимова. Додатно, 1598 полазница прошло едукацију путем онлајн платформе, одржано је, наводи, 15 конференција и округлих столова са 1417 учесница, такође су организоване 3 студијске посете добитницама грантова и реализована су два такмичења из области иновационих предузетничких идеја. Програми за подршку развоју женском иновационом предузетништву развијени уз помоћ Европског института за иновације и технологије (ЕИТ).

У складу са подацима из Националне стратегије за родну равноправност за период од 2016. до 2020. године, у пословном сектору на руководећим положајима и у улози власника и оснивача малих и средњих предузећа и даље су најчешће мушкарци (77,9%), док су жене најчешће власнице радњи (34,3%) и средњих привредних друштава (22,1%).

Реализацијом овог програма - **Програма** **промоције женског иновациног предузетништва** на националном и локалном нивоу, као и **развоја женског иновационог редузетништва** на локалном нивоу, повећава се свест о важности женског иновационог предузетништва, степен информисаности о мерама које Влада Републике Србије спроводи у циљу подршке женском иновационом предузетништву, а омогућава се и остварење значајније улоге жена предузетница на тржишту рада кроз развој њиховог пословања, запошљавање већег броја људи и остваривање већих и одрживих прихода.

Програм подршке развоју и промоцији женског иновационог предузетништва као приоритет има подршку женском иновационом предузетништву, и даје значајан подстицај развоју друштвене свести и ствара потребне услове да се пословни амбијент промени и да се у деловању привредних друштава и предузетника у већој мери нађу жене као оснивачи, власници или деоничари привредних субјеката.

Општи циљ овог програма је системско унапређење иновационог предузетништва међу женама кроз промоцију и афирмацију женског иновационог предузетништва, директну подршку реализацији њихових предузетничких идеја, као и развоју предузетничких способности и капацитета код жена.

 У првом циклусу Програма реализованом током 2018. године подржана је реализација 17 пројеката у укупном износу од 100.000.000,00 динара следећим локалним самоуправама: Граду Зајечару, Граду Новом Саду, Граду Београду – Канцеларији за младе, Граду Лесковцу, ГрадуЛозници, Општини Сремски Карловци, Општини Владичин Хан, Општини Топола, Општини Косјерић и Општини Мали Зворник, као и локалним самоуправама које сарађују са организацијама: Граду Новом Саду и Студентској асоцијацији Универзитета у Новом Саду, Граду Новом Саду и Удружењу „The Best Fest“, Граду Новом Саду и Удружењу грађана „Фабрика знања и очувања“, Граду Београду и „Interlink business“ д.о.о., Граду Београду и „Домино“ д.о.о., Граду Кикинди и „Панонској иницијативи” и Општини Варварин и Удружењу жена „Калиопа” из Бруса.

Статистички гледано, директну материјалну подршку добило је преко 200 жена, преко 2500 жена похађало је различите обуке, едукације и онлајн курсеве и одржано је 10 конференција, едукација, сајмова и округлих столова на тему женског иновационог предузетништва у градовима широм Србије.

### МЕРЕ ЗА ОСОБЕ СА ИНВАЛИДИТЕТОМ

#### Мера 2.12 Креирање нових програма обука за особе са инвалидитетом

Опис спроведене мере

Израђен је Каталог обука за тржиште рада за особе са инвалидитетом (ОСИ) којим је предвиђена реализација 84 обуке за 550 незапослених ОСИ.

Током 2018. године започета је реализација 59 обука у које је укључено 385 незапослених ОСИ (на основу плана за 2018. годину) и окончана реализација 7 обука за 224 незапослене ОСИ (по основу плана за 2017. годину), односно у обуке за тржиште рада за ОСИ укупно је укључено 609 незапослених ОСИ.

Када је у питању образовна структура укључених лица, 60 незапослених ОСИ је без квалификација или нискоквалификованих (9,85%), 468 незапослених ОСИ је са средњим нивоом квалификација (76,85%), 43 незапослених ОСИ је са вишим или високим трогодишњим образовањем (7,06%) и 38 незапослених ОСИ је са најмање високим четворогодишњим образовањем (6,24%).

Када је о старосној структури реч, 106 незапослених ОСИ укључених у обуке је до 30 година старости (17,41%), док је 166 ОСИ старости преко 50 година (27,26%). Од укупног броја укључених, 379 незапослених особа са инвалидитетом је жена (62,23%), док 405 припада категорији дугорочно незапослених (66,50%).

Програми обука за тржиште рада припремају се на основу налаза годишњег антектног истраживања потреба послодаваца које реализује НСЗ.

У 2018. години, за финансирање мера професионалне рехабилитације и подстицања запошљавања особа са инвалидитетом утрошена су средства у износу од 451.917.883,90 динара из Буџетског фонда за професионалну рехабилитацију и подстицање запошљавања особа са инвалидитетом у оквиру мера 2.12. и 2.13. од планираних 550 милиона динара.

####

#### Мера 2.13 Креирање посебних програма подстицања запошљавања за особе са инвалидитетом на отвореном тржишту

Опис спроведене мере

Пакет услуга за особе са инвалидитетом подразумева посредовање у запошљавању и укључивање особа са инвалидитетом у мере активне политике запошљавања под општим условима (у сваком случају када је то могуће, по процени стручних лица Националне службе за запошљавање) и по прилагођеним програмима (у складу са утврђеним индивидуалним планом запошљавања и процењеном радном способношћу). Пакет услуга за особе са инвалидитетом обухвата: (1) процену професионалних могућности, односно процену запошљивости; (2) утврђивање индивидуалног плана запошљавања и мера које су најпогодније за активацију и подизање запошљивости особа са инвалидитетом; (3) посредовање у запошљавању или укључивање у мере активне политике запошљавања које доприносе подизању запошљивости и запошљавању.

Током 2018. године у мере АПЗ укључено је 10.018 (4.494 жене) ОСИ, што представља учешће од 6,55% у укупном броју незапослених лица укључених у мере. У мере активног тражења посла укључено је 6.868 незапослених ОСИ (2.938 жена), у програме додатног образовања и обука 653 незапослених ОСИ (403 жене), у програме субвенција за запошљавање 901 незапослена ОСИ (415 жена), док је програмом јавних радова обухваћено 1.596 незапослених ОСИ, од којих је 738 жена.

Уколико се узме у обзир и подршка ИПА 2013 пројекта, мерама АПЗ обухваћено је 10.034 незапослених ОСИ (4.499 жена), што представља учешће од 6,48% у укупном броју незапослених укључених у мере. Програмима субвенција за запошљавање обухваћено је додатних 14 ОСИ (4 жене).

Током 2018. године нису креирани нови програми подстицања запошљавања ОСИ. Даље, током 2018. године у мере АПЗ укупно је укључено 10.034 незапослених ОСИ (4.499 жена)[[18]](#footnote-18), док је у базној 2014. број укључених незапослених ОСИ износио 6.567. Током 2018. године евидентарано је 6.573 случајева запошљавања ОСИ са евиденције НСЗ, од којих је 2.814 жена[[19]](#footnote-19), док је у базној 2014. години евидентирано 4.132 случајева запошљавања.

У оквиру укупно реализованих средстава из Буџетског фонда за професионалну рехабилитацију и подстицање запошљавања ОСИ (451.917.883,90 динара), за подстицање запошљавања ОСИ исплаћена су средства у износу од 413.394.951,24 динара.

### МЕРЕ ЗА НИСКОКВАЛИФИКОВАНА И НЕКВАЛИФИКОВАНА ЛИЦА

#### Мера 2.14 Креирање посебно прилагођених програма јавних радова за ову категорију лица

Опис спроведене мере

Јавни радови на којима се искључиво радно ангажују незапослена лица без квалификација или са ниским нивоом квалификација нису реализовани током 2018. године. Међутим, ова категорија незапослених лица приоритетно се укључује у програме јавних радова, с обзиром да се ради о категорији теже запошљивих лица (или вишеструко теже запошљивих лица – истовремено и корисници новчане социјалне помоћи и сл.), а са циљем очувања и унапређења радних способности. Наиме, у складу са НАПЗ за 2018. годину, ова категорија незапослених лица препозната је као једна од пет (5) категорија теже запошљивих лица које у укупном броју учесника јавних радова морају бити заступљене са најмање 70%.

Програм јавних радова у 2018. години ревидиран је на начин да је смањен број категорија теже запошљивих лица које морају, у проценту од најмање 70%, бити радно ангажовано кроз програм јавних радова. Током 2018. године кроз програм јавних радова радно је ангажовано 3.720 незапослених лица из посматране категорије, од којих су 1.342 жене[[20]](#footnote-20), док је у 2014. години било ангажовано 391 незапослено нискоквалификовано и незапослено лице.

Из средстава опредељених за реализацију мера АПЗ Финансијским планом НСЗ утрошено је 336.341.309,99 динара, док су из Буџетског фонда за професионалну рехабилитацију и подстицање запошљавања ОСИ утрошена средства у износу од 207.244.996,80 динара.

**Мера 2.15. Унапређење мера и програма активне политике запошљавања усмерених на ову категорију лица**

Опис спроведене мере

У складу са НАПЗ 2018 у 2018 .години реализованo је више програма и мера усмерених ка нискоквалификованим и неквалификованим лицима:

**Пакет услуга за лица без квалификација, нискоквалификоване и дугорочно незапослене –**планира се реализација сета услуга и мера активне политике запошљавања за лица без квалификација, нискоквалификоване и дугорочно незапослене, ради стицања додатних знања, вештина и компетенција и превенирања искључености са тржишта рада и кроз програм функционалног основног образовања, програм стицања практичних знања, обуке, програм субвенционисаног запошљавања, програм јавних радова и др.

**Функционално основно образовање одраслих** - стицање основног образовања у складу са законом, уз могућност стицања компетенције за обављање једноставних послова. Програм је намењен незапосленим лицима без основног образовања.

 **Програм стицања практичних знања за неквалификована лица**, вишкове запослених и дугорочно незапослена лица која се налазе на евиденцији незапослених дуже од 18 месеци – подразумева стицање практичних знања и вештина кроз обављање конкретних послова заснивањем радног односа код послодавца који припада приватном сектору.

 Програм је намењен лицима без завршене средње школе, односно без квалификација и лицима која су завршила функционално основно образовање одраслих.

 Послодавац заснива радни однос на одређено време са незапосленим лицем и остварује право на накнаду трошкова зараде~~)~~ за укључена лица у трајању од 3 месеца. Послодавац има обавезу да задржи лице у радном односу још 3 месеци након завршетка програма. У случају да послодавац заснује радни однос на неодређено време са незапосленим лицем на почетку програма или до истека трећег месеца, односно завршетка програма, има право на накнаду трошкова зараде за још три месеца, односно у укупном трајању од 6 месеци. Послодавац има обавезу да задржи лице у радном односу још најмање 6 месеци након истека финансирања.

Током 2018. године у мерама АПЗ обухваћено је 39.905 незапослених из категорије лица без квалификација и нискоквалификованих (19.811 жена), што представља учешће од 25,77% у укупном броју незапослених укључених у мере.[[21]](#footnote-21) У 2014. години број обухваћених незапослених лица из ове категорије обухваћених мерама АПЗ износио је 28.318.

У 2014. години у мере активне политике запошљавања, из категорије лица без квалификација и нискоквалифиованих, укључено је 28.318 лица.

Највећи број лица укључен је у обуку за активно тражење посла 15.668 лица, од којих 13.832 лица у мотивационо-активациону обуку, 7.633 лица у сајмове запошљавања, 1.723 лица у програм функционалног основног образовања одраслих и 391 лице у програм јавних радова.

## ЦИЉ 2.1: ПОВЕЋАЊЕ ПРИСТУПА ТРЖИШТУ РАДА ЗА РОМЕ

#### Укључивање Рома на формално тржиште рада је неодвојиво од њихове еманципације у смислу образовања, решавања стамбеног питања и учешћа у јавном животу, те захтева како систематичан рад, тако и значајне ресурсе. Резултати спроведених мера у 2018. години су у наставку извештаја.

#### Мера 2.1.1 Превентивне мере за младе припаднике ромске популације у циљу бољег приступа образовању, смањењу напуштања школе, превенције искључења са тржишта рада и социјалног искључења – пилот кроз пројекте, евалуација и увођење нових метода и инструмената

Опис спроведене мере

Ширење мреже педагошких асистената реализује се кроз ИПА II програм – секторска буџетска подршка. Школске 2017/18 и 2018/19. године ангажовано је нових 50 асистената/киња у основним школама. Укупно је у Србији у предшколским установама и основнимшколама ангажован 261 педагошки асистент.

Укупан број уписаних ученика ромске националности у средње школе у школској 2017/18. години је 1969 ученика, док је 2018/19. године уписано 2220 ученика ромске националности.

За школску 2018/19. годину додељено је 547 стипендија учницима ромске националности који похађају средњу школу, од којих су 60% стипендија за девојчице.

У академској 2017/18. години кроз Програм афирмативне мере уписано је 154 студента ромске националности (71 мушкараца, 83 жена).

На Листу обука од јавног интереса МПНТР акредитована је Обука за рану идентификацију ученика у ризику од осипања и спречавање осипања. Циљна група су представници 50 изабраних школа, и укупно је обуком обухваћено 225 учесника.

Пројекат „Подстицање запошљавања младих” спроводи ГИЗ и има за циљ унапређење услова за боље позиционирање младих на тржишту рада, уз успостављање и јачање локалних инцијатива за запошљавање младих старости од 15-35, као и младих из осетљивих група. Током 2018. године у мере (обуке за управљање каријером, обуке за активно тражење посла, ученичко предузетништво и обуке за потребе тржишта рада/стручне обуке) је укључено 12.220 младих, од којих је 1.467 припадника ромске националне мањине и 349 лица повратника по Споразуму о реадмисији. Стручним обукама обухваћено је 1.252 младих, међу којима је 265 лица припадника ромске националне мањине и повратника. Као резултат мера, 1.090 младих се запослило, од којих је 112 припадника ромске националне мањине.

Спроведена је иницијатива Координационог тела за праћење реализације Стратегије за социјално укључивање Рома и Ромкиња за период 2016-2025. године у сарадњи са Националним саветом ромске националне мањине, Министарством државне управе и локалне самоуправе (МДУЛС) уз подршку НСЗ за укључивање младих Рома и Ромкиња са завршеним високим школама и факултетима у програм Стручне праксе који подразумева обављање стручне праксе у органима државне управе и локалне самоуправе. По добијању списка лица ромске националности заинтересованих за обављање стручне праксе у јавном сектору (локалним самоуправама) успешно је остварен контакт са 26 лица ромске популације.

Током 2018. године мерама активне политике запошљавања обухваћено је 6.175 незапослених Рома (2.781 жена), што представља учешће од 3,99% у укупном броју незапослених укључених у мере.[[22]](#footnote-22) Мерама активне политике запошљавања обухваћено је 3.552 незапослених Рома у 2014.

У оквиру укупно утрошених средстава за реализацију мера активних мера запопљавања и мера професионалне рехабилитације и подстицања запошљавања особа са инвалидитетом..

#### Мера 2.1.2 Интензивирање активности усмерених ка повећању мотивације за укључивање на тржиште рада незапослених припадника ромске националне мањине, посебно корисника новчане социјалне помоћи, уз јачање сарадње са релевантним организацијама цивилног друштва

Опис спроведене мере

Имајући у виду да је 89,77% Рома и Ромкиња пријављених на евиденцију НСЗ (стање на дан 31.12.2018. године) без квалификација или са ниским нивоом квалификација, 1.644 Рома (766 Ромкиња) укључено је у мотивационо-активациону обуку за лица без квалификација или са ниским нивоом квалификација. Такође, врши се редовна ревизија индивидуалних планова запошљавања.

У складу са Законом о запошљавању и осигурању за случај незапослености („Службени гласник РС“, бр. 36/09, 88/10, 38/15, 113/17-др. закон и 113/17, у даљем тексту: Закон), НСЗ и незапослени утврђују индивидулани план запошљавања најкасније у року од 90 дана након увођења у евиденцију незапосленог, а исти се прилагођава потребама тржишта рада и карактеристикама незапосленог најмање једном у шест месеци. Индивидуални план запошљавања представља основни инструмент у раду са незапосленим лицима и основ за укључивање лица у мере активне политике запошљавања. Индивидуалним планом запошљавања се дефинишу занимања у којима ће се лицу посредовати, активности које ће лице предузети и мере у које ће се укључити ради запошљавања или повећања запошљивости. Истовремено, током разговора са саветником за запошљавање незапослена лица информишу се о правима и обавезама, у складу са Законом.

 Такође, у склопу рада мобилних тимова који су формирани за подручје 50 ЈЛС (ИПА2012-20, ИПА 2013-20, ИПА 2016-10), а чији је обавезни члан представник НСЗ, информисан је значајан број Рома и Ромкиња о правима и обавезама, у складу са Законом.

У периоду 1. јануар – 30. октобар 2018. године извршене су процене запошљивости и израђени су индивидуални планови запошљавања (укључујући и ревизије) за 23.773 Рома (11.087 Ромкиња), док је услуге информисања и саветовања о могућностима за развој каријере користило 108 Рома (55 Ромкиња).

У периоду 1. новембар 2018. године до 30. априла 2019.извршене су процене запошљивости и израђени су индивидуални планови запошљавања (укључујући и ревизије) за 16.956 Рома (7.982Ромкиња), док је услуге информисања и саветовања о могућностима за развој каријере користило 140 Рома (56 Ромкиња).

Током 2018. године у мере АПЗ укључено је 10.874 корисника новчане накнаде за случај незапослености (6.353 жене).[[23]](#footnote-23) Базна вредност из 2014. године је 2.561 корисника.

У оквиру укупно утрошених средстава за реализацију мера АПЗ и мера професионалне рехабилитације и подстицања запошљавања особа са инвалидитетом..

#### Мера 2.1.3 Развој ромског предузетништва и задругарства, посебно за жене

 Опис спроведене мере

НСЗ је расписала је посебан јавни позив за доделу субвенције за самозапошљавање припадника ромске националне мањине. Развој ромског предузетништва подржан је и кроз редован јавни позив НСЗ за доделу субвенције за самозапошљавање, кроз програм суфинансирања програма или мера активне политике запошљавања предвиђених ЛАПЗ, као и средствима из ИПА 2013 програмског циклуса.

Број незапослених припадника ромске популације са евиденције Националне службе за запошљавање који су остварили право на субвенцију за самозапошљавање је у 2018. години био 156 (64 жена)[[24]](#footnote-24), док је тај број за 2014. годину био 54[[25]](#footnote-25).

У оквиру укупно утрошених средстава за реализацију мера АПЗ и мера професионалне рехабилитације и подстицања запошљавања ОСИ и средстава ЈЛС и средстава из ИПА 2013 програмског циклуса.

#### Мера 2.1.4 Промоција добрих пракси у запошљавању Рома

Опис спроведене мере

Пројекат „Подстицање запошљавања младих” спроводи ГИЗ и има за циљ унапређење услова за боље позиционирање младих на тржишту рада, уз успостављање и јачање локалних инцијатива за запошљавање младих старости од 15-35, као и младих из осетљивих група. Током 2018. године у мере (обуке за управљање каријером, обуке за активно тражење посла, ученичко предузетништво и обуке за потребе тржишта рада/стручне обуке) је укључено 12.220 младих, од којих је 1.467 припадника ромске националне мањине и 349 лица повратника по Споразуму о реадмисији. Стручним обукама обухваћено је 1.252 младих, међу којима је 265 лица припадника ромске националне мањине и повратника. Као резултат мера, 1.090 младих се запослило, од којих је 112 припадника ромске националне мањине.

Спроведена је иницијатива Координационог тела за праћење реализације Стратегије за социјално укључивање Рома и Ромкиња за период 2016-2025. године у сарадњи са Националним саветом ромске националне мањине, МДУЛС уз подршку НСЗ за укључивање младих Рома и Ромкиња са завршеним високим школама и факултетима у програм Стручне праксе који подразумева обављање стручне праксе у органима државне управе и локалне самоуправе. По добијању списка лица ромске националности заинтересованих за обављање стручне праксе у јавном сектору (локалним самоуправама) успешно је остварен контакт са 26 лица ромске популације.

**ЦИЉ 2.2: ЈАЧАЊЕ УЛОГЕ ПОЛИТИКЕ ЗАПОШЉАВАЊА**

Јачање улоге политике запошљавања подразумевало је спровођење следећих мера: мере за интегрисање циљева политике запошљавања у свеобухватну стратегију привредног развоја, мера за повећање издвајања за мере активне политике запошљавања, мере за спровођење реформе Националне службе за запошљавање, као и мере за унапређење система за креирање политике запошљавања заснованог на подацима.

**МЕРЕ ЗА ИНТЕГРИСАЊЕ ЦИЉЕВА ПОЛИТИКЕ ЗАПОШЉАВАЊА У СВЕОБУХВАТНУ СТРАТЕГИЈУ ПРИВРЕДНОГ РАЗВОЈА**

**Мера 2.2.1 Активно учешће у припреми свеобухватног документа са утврђеним стратешким циљевима и правцима деловања у свим важним областима привредног развоја**

Опис спроведене мере

Спровођење мере одложено за наредни период (2019-2020.).

**Мера 2.2.2 Ревизија Националне стратегије запошљавања 2011-2020. у складу са дугорочном економском стратегијом земље, узимајући у обзир цео скуп инструмената и интервенција на располагању**

Опис спроведене мере

Процес ревизије је завршен 2017. године. У сарадњи са Међународном организацијом рада (МОР), Светском банком и Европском комисијом, завршена је процена успешности спровођења Националне стратегије запошљавања за период 2011-2020.године, и то за првих пет година од примене ове стратегије и утврђивање даљих праваца до 2020. године.

Развој политике запошљавања до 2020. године је усмерен ка: подршци креирању нових радних места, подизању запошљивости и подршци структурном прилагођавању, уз континуирано спровођење активности са циљем даљег развоја и јачања социјалног дијалога и секторске сарадње, децентрализације политике запошљавања, подизања запошљивости и запошљавања младих, пружања подршке вишковима запослених у процесу реинтеграције на тржиште рада и повећања партиципације жена на тржишту рада.

Израђена процена успешности Националне стратегије запошљавања за период 2011-2020. године, за првих пет година од примене и утврђивање даљих праваца развоја до 2020. године.

**Мера 2.2.3 Успостављање савета за запошљавање на нивоу Владе на ком ће се разматрати питања креирања и спровођења политике запошљавања**

Опис спроведене мере

Републички савет за запошљавање је формиран 2019. године. Подаци ће бити достављени у следећем извептају.

**МЕРА ЗА ПОВЕЋАЊЕ ИЗДВАЈАЊА ЗА МЕРЕ АКТИВНЕ ПОЛИТИКЕ ЗАПОШЉАВАЊА**

**Мера 2.2.4 Спровођење препорука из Националне стратегије запошљавања 2011–2020. године, којима се захтева повећање средстава за мере активне политике запошљавања**

Опис спроведене мере

Почев од 2015. године, обезбеђен је стабилан износ издвајања из буџета Републике Србије за реализацију мера активине политике запошљавања. У односу на 2017. годину, у 2018. години, повећан је износ расположивих средстава за реализацију мера активне политике запошљавања (на 3.650.000.000,00 динара у односу на 2.800.000.000,00 динара), док је износ за реализацију мера професионалне рехабилитације и подстицања запошљавања ОСИ остао на истом нивоу као и у 2017. години (550.000.000,00 динара).

У 2018. години, издвајања за мере активне политике запошљавања (укључујући и издвајања за унапређење запошљивости и подстицање запошљавања особа са инвалидитетом) износила су 0,08% БДП.[[26]](#footnote-26) У 2014. години издвајања за мере активне политике запошљавања су износила 0,015% БДП-а.

**МЕРЕ ЗА СПРОВОЂЕЊЕ РЕФОРМЕ НАЦИОНАЛНЕ СЛУЖБЕ ЗА ЗАПОШЉАВАЊЕ**

**Мера 2.2.5 Унапређење рада саветника за запошљавање у Националној служби за запошљавање кроз увођење система интерног сертификовања**

Опис спроведене мере

Мера је у потпуности спроведена. Развој система интерне сертификације за саветнике за запошљавање у НСЗ има за циљ побољшање квалитета управљања појединачним предметима активних тражиоца посла. Дефинисане области за сертификацију су: законски и стратешки оквир рада, рад са послодавцима, рад са тражиоцима запослења, рад у информационом систему НСЗ. Интерни сертификациони тест је положен уколико је запослени остварио постигнуће од минимум 80% тачних одговора на свакој од четири области. За оне запослене који нису остварили задате критеријуме се договара план за стицање Интерног сертификата.

Закон о запошљавању и осигурању за случај незапослености („Сл. гласник РС“, бр. 36/09, 88/10 , 38/15 , 113/17 - др. закон и 113/17) уводи обавезу НСЗ да обезбеди и организује програм увођења у посао запосленог и стручно усавршавање и оспособљавање запослених, као и проверу стручне оспособљености запослених. Правилником о изменама и допунама Правилника о стручном усавршавању и оспособљавању и увођењу у посао запослених у Националној служби за запошљавање којим је прописана обавеза сертификације запослених на пословима саветника за запошљавање и саветника за запошљавање ОСИ.

На састанку 14.01.2019. године у Министарству државне управе и локалне самоуправе (у склопу процеса оптимизације јавне управе и у сектору запошљавања) постигнут је договор да се Индикатор 2018 промени, тако да гласи: 85% саветника за запошљавање и саветника за запошљавање особа са инвалидитетом НСЗ су сертификовани (одржавање индикатора на минимум 85% сертификованих запослених је из разлога велике флуктуација запослених на овим радним местима).

На крају 2018. године број сертификованих саветника за запошљавање/саветника за запошљавање особа са инвалидитетом износио је 550 од 624 запослених на овим пословима, што је 88,1% од укупног броја запослених на овим пословима.[[27]](#footnote-27)

**Мера 2.2.6 Унапређење прикупљања информација о слободним радним местима**

Опис спроведене мере

Прикупљање информација о слободним радним местима има за циљ повећање броја слободних послова које послодавци пријављују НСЗ ради посредовања у запошљавању, задовољење исказаних потреба послодаваца, повећан број тражилаца запослења који су упућени на слободна радна места. Обилазак послодаваца има за циљ обезбеђивање пријава слободних послова за посредовање у запошљавању лица са евиденције НСЗ, испитивања будућих потреба послодаваца, успостављање сарадње са новооснованим послодавцима и онима који се последње две године нису обраћали НСЗ за посредовање у запошљавању, као и информисања о мерама активне политике запошљавања и услугама НСЗ усмерених на запошљавање теже запошљивих лица.

Током 2018. године, у циљу обезбеђивања извршилаца према пријављеним потребама за запошљавање, у филијалама НСЗ регистрована је потражња за 88.752 извршиоца (128,63%) од планираног броја.

Током 2018. године реализовано је 27.184 обилазака послодаваца, док је у 2014. године реализовано 25.331 обилазака.[[28]](#footnote-28)

**Мера 2.2.7 Интензивирање рада саветника са активним тражиоцима запослења**

Опис спроведене мере

Програмом рада НСЗ за 2018. годину планирано је обављање укупно 811.660 индивидуалних разговора, са циљем пружања информативно-саветодавне услуге тражиоцима запослења (информисање о правима и обавезама, условима и могућностима за запошљавање, саветовање у процесу активног тражења посла и сл.), као и вршења процене њихове запошљивости и утврђивања индивидуалног плана запошљавања.

Током 2018. године обављено је 963.367 индивидуалних разговора, што износи 118,69% од планираног броја.

Стандардна девијација средње вредности обима посла саветника за запошљавање међу филијалама НСЗ је на крају децембра 2018. године износила 252, док је просечно оптерећење саветника износило 885.[[29]](#footnote-29) Стандардна девијација просечног оптерећења по филијалама у базној (2015) години је износила 381.

**Мера 2.2.8 Унапређење процеса профилисања незапослених лица**

Опис спроведене мере

Процена запошљивости представља активност на основу које се врши анализа усклађености каратеристика лица, релевантних за поступак запошљавања, са захтевима тржишта рада, што представља основ за израду Индивидуалног плана запошљавања.

Програмом рада за 2018. годину планирано је утврђивање 676.390 индивидуалних планова запошљавања, који представљају основни инструмент у раду са незапосленим лицима и основ за укључивање лица у мере активне политике запошљавања.

У 2018. години, на основу извршених процена запошљивости, утврђено је 818.533 индивидуалних планова запошљавања (укључујући и ревизије индивидуалних планова запошљавања) или 121,01% од планираног броја.

Тендерски поступак избора консултантске фирме (чији је задатак да у сарадњи са НСЗ изради Акциони план о надзору, евалуацији и редизајнирању мера АПЗ и профилисању незапослених лица) није спроведен у 2018. години.[[30]](#footnote-30)

**МЕРЕ ЗА УНАПРЕЂЕЊЕ СИСТЕМА ЗА КРЕИРАЊЕ ПОЛИТИКЕ ЗАПОШЉАВАЊА ЗАСНОВАНОГ НА ПОДАЦИМА**

**Мера 2.2.9 У наредном периоду је потребно обезбедити обавезност: систематског коришћења ex ante и ex post евалуација програма у области запошљавања; коришћења резултата евалуације као основе за припрему Националног акционог плана запошљавања и буџетског планирања, као и локалних акционих планова запошљавања**

Опис спроведене мере

Током 2018. године, припремљена је анализа ЛАПЗ за 2018. годину, у оквиру пројекта „Промоција запошљавања младихˮ, који спроводи ГИЗ. Такође, у оквиру Пројекта „Промовисање инклузивних тржишта на западном Балкану” који спроводе Програм Уједињених нација за развој (УНДП) и МОР уз финансијску подршку Аустријске развојне агенције, припремљен је Компаративни извештај о интегрисаном вођењу случаја у земљама западног Балкана. Уз подршку Агенције Уједињених нација за родну равноправност и оснаживање жена (UNWomen), припремљена је анализа о учешћу жена у мерама АПЗ и процена утрошка средстава за те намене, у периоду 2015 – 2017. године.

У оквиру програма "Знањем до посла" (СДЦ) пружена је подршка изради тематског фокуса - запошљавање младих, са циљем унапређивања евалуације и праћења политика за запошљавање и запошљивост младих. Изабрани кључни индикатори су усвојени у оквиру Трећег националног извештаја о социјалном укључивању и смањењу сиромаштва Владе Републике Србије[[31]](#footnote-31).

**Мера 2.2.10 Унапређења дизајна и ефеката спровођења активних мера тржишта рада коришћењем података**

Опис спроведене мере

Модификоване су субвенција за самозапошљавање, субвенција за запошљавање незапослених лица из категорије теже запошљивих и програм јавних радова – у делу категорија незапослених лица које имају приоритет или ексклузивитет за укључивање у меру, програм стручне праксе (уведена и област правосуђа) и релаксирана обавеза послодавца у програму обуке на захтев послодавца (заснивање радног односа у трајању од најмање 6 месеци).

У делу додатног образовања и обуке уведене су нове мере: Програм стицања практичних знања за неквалификована лица, вишкове запослених и дугорочно незапослена лица која се налазе на евиденцији незапослених дуже од 18 месеци; Специјалистичке информатичке обуке у складу са потребама тржишта рада и Обука за потребе послодавца за запосленог.

Модификовано 5 мера АПЗ и уведене 3 нове мере АПЗ.[[32]](#footnote-32)

**ЦИЉ 3: СМАЊЕЊЕ ДУАЛНОСТИ НА ТРЖИШТУ РАДА**

Сегментираност на тржишту рада у Републици Србији огледа се пре свега у разликама између запослености у приватном и јавном сектору (услови рада, сигурност запослења, зараде и сл.), као и у запослености у формалној и у неформалној економији. Такође, постоје значајне разлике у регионалној запослености. У складу са препознатим проблемима у сегментираности тржишта рада, спровођење су следеће мере: мере за смањење разлика између нивоа запослености у приватном и јавном сектору, мере за сузбијање рада у сивој економији, мере за смањивање регионалних разлика и мере које ће допринети смањивању структурне незапослености.

**МЕРЕ ЗА СМАЊЕЊЕ РАЗЛИКА ИЗМЕЂУ НИВОА ЗАПОСЛЕНОСТИ У ПРИВАТНОМ И ЈАВНОМ СЕКТОРУ**

**Мера 3.1 Анализа постојећих законских решења која утичу на непривлачност рада у приватном сектору уз предлог мера за њихово унапређење**

Опис спроведене мере

Спровођење ове мере је одложено за 2020. годину. У међувремену, одржаће се консултације о евентуланој ревизији мере.

**Мера 3.2 Унапређење стања поштовања регулативе у области радних односа кроз ефикасан и ефективан инспекцијски надзор**

Опис спроведене мере

Унапређење стања поштовања регулативе у области рада кроз ефикасан и ефективан инспекцијски надзор

У периоду 1. јануар - 31. децембар 2018 .године, инспекција рада је извршила укупно 70.122 инспекцијска надзора у области радних односа и безбедности и здравља на раду. Инспекција рада је у 2018.години, донела укупно 10.644 решења о налагању отклањања утврђених неправилности, налоге на 4.607 записника за отклањање утврђених неправилности, као и 823 решења о забрани рада на месту рада. Истовремено, инспектори рада су поднели 6.538 захтевa за покретање прекршајног поступка и поднели су 40 кривичних пријавa против одговорних лица. Приликом 15.667 инспекцијских надзора, од укупно 52.655 извршених надзора, инспекција рада је утврдила неправилности у области рада, односно приликом 22,9 % извршених инспекцијских надзора су утврђени недостаци везани за примену прописа у области рада, што значи да је мера спроведена.

Извор верификације: Извештај о раду Инспектората за рад

Планиран буџет, укључујући и зараде запослених (2018)

3.086.469,26 евра

(364.804.000,00 РСД)

**МЕРЕ ЗА СУЗБИЈАЊЕ РАДА У СИВОЈ ЕКОНОМИЈИ**

**Мера 3.3 Развој концепта пореског растерећења за запослене с минималном зарадом**

Опис спроведене мере

Закључком Владе Републике Србије 05 Број: 021-12037/2017 од 5. децембра 2017. године усвојен је Акциони план Програма трансформације за период 2018-2023. годину (у даљем тексту Акциони план) као и Одлука о основним и споредним активностима Пореске управе, чиме се Пореска управа фокусира на основне пореске активности и прву фазу консолидације организационих јединица.

Током 2018. године спровођене су активности на реализацији одредби Програма трансформације Пореске управе за период 2015-2020. године као и Акционог плана Програма трансформације за период 2018-2023. године. Паралелно су реализоване и припремне радње за активирање кредитне линије Светске банке чија намена је усмерена ка модернизацији пословних процеса и информатичке структуре.

У 2018. години спровели смо набавку консултанских услуга у вези са реализацијом раздвајања основних од споредних активности у Пореској управи. Ангажовани консултант Pricewaterhouse Coopers Consulting d.o.o.Beograd је припремио Извештај и план имплементације за раздвајање функција и мапу пута са специфичним активностима и временским роковима, које Пореска управа може да спроведе. У складу са тим вршене су припреме за реализацију активности из Акционог плана Програма трансформације које се односе на одвајање споредних активности и на функционисање нове организационе структуре која подразумева нову пословну мрежу од 37 филијала на терену и Центар за велике пореске обвезнике (ЦВПО) као посебну организациону јединицу. Планирано је да нова организациона структура функционише од 1.7.2019.године и подразумева нову пословну мрежу са смањеним бројем филијала на терену са 78 на 37 филијала, и ЦВПО као посебне организационе јединице, док ће издвојене активности бити покривене на 75 места. Тиме ће бити извршена концентрација функција контроле и наплате за основне активности на 37 локација као предуслов за ефикаснију контролу и наплату и као прва фаза организационе структуре пореске администрације која у 2023. години ове функције треба да лоцира на 8 до 14 места. Функције људских, материјалних ресурса, ИКТ, услуга пореским обвезницима и пореског рачуноводства обављаће се централизовано са територијалном дистрибуцијом која прати организацију основних и издвојених активности.

**Мера 3.4 Реорганизација пореске администрације у циљу ефикаснијег вршења контрола**

Опис спроведене мере

У циљу јачања функције контроле у 2018. године радило се на:

* успостављању нове организације контроле, засноване на ефикасној процени и анализи ризика. У том смислу попуњено је Одељење за оперативни ризик са стручним кадром, како инспекторима, тако и ИТ стручњацима, као подршка оперативном раду.
* централизацији контрола израдом Годишњег плана пореске контроле, којим је 80% ефективног радног времена инспектора планирано у Централи Пореске управе а 20% радног времена инспектора планира се у филијалама.
* подизању нивоа квалитета спроведених контрола и уједначавање праксе, израдом упутстава и инструкција који су пратили реализацију сваког оперативног плана,
* сачињени су материјали за унапређење контроле, и то: алати за руководиоце, стандарди контроле и мерење учинка у контролама,
* извршене су обуке пореских инспектора за контроле у ризичним. индустријама и по пореским облицима, као и обуке за примену закона (ЗПППА, Закон о ПДВ, Закон о порезу на добит) за 50 новопримљених инспектора.

 Кораци за реализацију су следећи:

* С обзиром на то да је један од основних задатака Пореске управе утврђивање и контрола јавних прихода, потребно је хитно повећати број инспектора пореске контроле у смислу додатног запошљавања, јер је одлив кадрова, почев од 2017. године велики, како природним путем (због одласка у пензију) тако и из других разлога (прелазак у друге организационе делове ПУ, прелазак на руководећа места и сл.).
* Обезбеђивање средстава за набавку лап-топова за све инспекторе.
* Обезбеђивање средстава за набавку нових аутомобила, због удаљености нових „централизованих“ филијала од „припојених“ филијала.

**Мера 3.5 Појачан рад Инспектората за рад**

Опис спроведене мере

Активности Инспектората за рад да се појава рада ''на црно'' сведе на најмању могућу меру, усмерене су на контролу спровођења одредби Закона којима се уређује радно-правни институт ''заснивање радног односа'' и на откривање лица која се код послодаваца налазе на фактичком раду.

Према планираним и приоритетним активностима Инспектората за рад, одељења и одсека инспекције рада, у окружним подручним јединицама и граду Београду, у циљу сузбијања рада''на црно'', организовани су и изведени поред редовних надзора по службеној дужности и појачани инспекцијски надзори, који подразумевају надзор у одређеној делатности, на одређеној територији или на целој територији Републике Србије. Појачани инспекцијски надзори врше се у току дана, али и ноћу, у раним јутарњим сатима, као и у дане викенда.

Приликом надзора инспекције рада у 2018. години у области радних односа и безбедности и здравља на раду укупно је затечено 17.026 лица на раду ''на црно'', а након надзора инспектора рада заснован је радни однос са 13.869 лица, тако да је у 2018. години захваљујући инспекцијским надзорима од укупног броја затечених лица на раду „на црно“ 82% засновало радни однос, што значи да је мера готово у потпуности спроведена.

**МЕРЕ ЗА СМАЊИВАЊЕ РЕГИОНАЛНИХ РАЗЛИКА**

**Мера 3.6 Развој конкретних мера кроз локалне акционе планове запошљавања у складу са потребама локалних тржишта рада и евалуацијом спроведених мера**

Опис спроведене мере

Континуирана подршка ЈЛС у креирању и спровођењу ЛАПЗ резултирала је подношењем 121 захтева за суфинансирање мера АПЗ предвиђених ЛАПЗ у 2018. години. Одлуком министра надлежног за послове запошљавања од 7. маја 2018. године одобрено је 115 захтева. Реализовано је 108 споразума о уређивању међусобних права и обавеза у реализацији мера АПЗ предвиђених ЛАПЗ. На овај начин, у мере АПЗ укључено је 5.783 незапослених лица, што представља реализацију од 88,71% пројектованог обухвата. Такође, НСЗ је закључила и 54 споразума о техничкој сарадњи на реализацији ЛАПЗ са ЈЛС. Кроз овај модалитет мерама АПЗ обухваћено је 2.160 незапослених лица.

У циљу даљег унапређења сарадње са ЈЛС, организовано је шест (6) регионалних састанака са ЛСЗ, односно представницима ЈЛС и филијалама НСЗ. Том приликом је представљен НАПЗ за 2018. годину (са посебним фокусом на мере АПЗ обухваћене програмом суфинансирања ЛАПЗ), односно размењена су искустава о стању и потребама на локалном тржишту рада и реализацији ЛАПЗ, и сагледани предлози за унапређење мера АПЗ које се реализују на националном и локалном нивоу у склопу припреме НАПЗ за 2019. годину.

 Стопа запослености (старосна категорија 15+), током 2018. године, бележи највишу вредност у Београдском региону (50,1%), док је најнижа у Региону Источне и Јужне Србије са вредношћу од 44,1% (6 процентних поена). Стопа незапослености (старосна категорија 15+) у 2018. години најмања је у Региону Војводине 10,5 % и Београдском региону 10,9%. У Региону Шумадије и Западне Србије стопа незапослености износила је 13,8%, а у Региону Јужне и Источне Србије највећу вредност од 16,2% (5,7процентних поена)[[33]](#footnote-33). У 2014. години разлика између највише и најниже стопе запослености износи 4.2 процентна поена, а разлика између највише и најниже стопе незапослености износи 5 (2014).

**Мера 3.7 Континуирано оспособљавање чланова локалних савета за запошљавање и осталих органа општина, као и радника општинских управа и филијала Националне службе за запошљавање**

Опис спроведене мере

Током јануара 2018. године, филијалама НСЗ су прослеђене информације и материјал ради пружања подршке јединицама локалне самоуправе/територијалне аутономије у припреми локалних акционих планова запошљавања, као и о могућностима суфинансирања програма или мера активне политике запошљавања.

НСЗ је узела активно учешће на четири регионална састанка на тему “Подршка јединицама локалне самоуправе у суфинансирању локалних акционих планова запошљавања у 2018. години“, који су организовани од стране Министарства за рад, запошљавање, борачка и социјална питања, Националне службе за запошљавање и Сталне конференције градова и општина. Представљен је Национални акциони план запошљавања за 2018. годину и пружене су додатне информације о мерама активне политике запошљавања које ће се суфинансирати у 2018. години удруживањем средстава опредељеним у Финансијском плану Националне службе за запошљавање и средстава из буџета јединица локалних самоуправа.

Споразум о уређивању међусобних права и обавеза у реализацији програма или мера активне политике запошљавања – ЛАПЗ суфинансирање у 2018. години потписало је 112 јединица локалне самоуправе након чега су 4 јединице локалне самоуправе раскинуле Споразум након потписивања, тако да je 108 јединица локалних самоуправа наставило да реализује Споразум. Такође, у 2018. години НСЗ је закључила 54 Споразума о техничкој сарадњи са локалним самоуправама. У 2014. години није било споразума - ЛАПЗ суфинансирање, већ је закључено 53 споразума по техничкој подршци.[[34]](#footnote-34) У 2018. години укупно издвојена средства за ЛАПЗ износе 928.087.912,88[[35]](#footnote-35) динара (2014 - 483.192.100,52).

По основу потписаних Споразума/Анекса о уређивању међусобних права и обавеза у реализацији програма и мера активне политике запошљавања, на основу којих се реализовало суфинансирање програма и мера активне политике запошљавања опредељено је од стране локалних самоуправа 508.939.204,13 динара, а из буџета Републике Србије 456.817.704,50 динара. По основу закључених 54 споразума о техзничкој сарадњи, јединице локалне самоуправе су из буџета издвојиле средства у износу од 419.148.708,75 динара.

**МЕРЕ КОЈЕ ЋЕ ДОПРИНЕТИ СМАЊИВАЊУ СТРУКТУРНЕ НЕЗАПОСЛЕНОСТИ**

**Мера 3.8 Креирање и усмеравање програма додатног образовања и обука тако да боље одговарају на потребе незапослених са нижим степеном образовања, у складу са потребама тржишта рада на локалу, а акценат ставити на практични део обуке**

Опис спроведене мере

Годишњим програмом додатног образовања и обуке, који је саставни део НАПЗ, утврђују се конкретни програми додатног образовања и обуке усмерени ка унапређењу запошљивости незапослених лица који ће се реализовати у предметној години. Исти се заснивају на анализи потреба тржишта рада, односно потреба послодаваца у погледу тражених знања, вештина и компетенција и карактеристика незапослених лица. када су у питању незапослени са нижим нивоима квалификација, фокус је на њиховом приоритетном укључивању у програме функционалног основног образовања одраслих, обуке за тржиште рада, програм стицања практичних знања и обуке за познатог послодавца.

На дан 31. децембар 2018. године, на евиденцији незапослених НСЗ, налазило се 184.618 лица без квалификација или са ниским нивоом квалификација (95.475 жена).[[36]](#footnote-36) Вредност показатеља у 2014. години је 233.429. Слично је и код другог показатеља који представља смањен број лица са средњом стручном спремом на евиденцији Националне службе за запошљавање у односу на 2014. годину (285.697) за 10% на годишњем нивоу. На дан 31. децембар 2018. године, на евиденцији незапослених НСЗ, налазило се 285.697 лица са средњим нивоом образовања (147.209 жена).[[37]](#footnote-37)

Утрошена су средства у износу од 1.062.716.561,48 динара (из Финансијског плана НСЗ) од планираних 1.797.865.628,53 динара опредељених за програме додатног образовања и обуке. Из Буџетског фонда за професионалну рехабилитацију и подстицање запошљавања ОСИ утрошена су средства у износу од 23.990.536,56 динара од опредељених 51.198.000,00 динара за мере и активности професионалне рехабилитације.

**Мера 3.9 Креирање мера активне политике запошљавања за подстицање активације дугорочно незапослених лица**

Опис спроведене мере

Незапослена лица која посао траже дуже од 12 месеци, а посебно дуже од 18 месеци, утврђени су НАПЗ за 2018. годину као категорија теже запошљивих лица, која има приоритет приликом укључивања у мере АПЗ. Посебно је акцентовано укључивање ове категорије у субвенцију за запошљавање незапослених лица из категорије теже запошљивих, у програм јавних радова и програме из система додатног образовања и обуке (нпр. програм стицања практичних знања).

Показатељ исхода спроведене мере је повећан број лица укључених у програме додатног образовања и обука у односу на 2014. годину (3,422). Током 2018. године у програме додатног образовања и обуке укључено је 10.416 незапослених лица (6.464 жена)[[38]](#footnote-38). Други показатељ је смањен број дугорочно незапослених лица на евиденцији НСЗ у односу на 2014. годину за 2% на годишњем нивоу (507.074). На дан 31. децембар 2018. године, на евиденцији незапослених НСЗ, налазило се 372.259 лица која посао траже дуже од 12 месеци.

У оквиру укупно утрошених средстава за реализацију програма додатног образовања и обуке (види у 3.9).

**ЦИЉ 4: УНАПРЕЂЕЊЕ ПОЛОЖАЈА МЛАДИХ НА ТРЖИШТУ РАДА**

**МЕРЕ НЕОПХОДНЕ ЗА СМАЊЕЊЕ БРОЈА МЛАДИХ КОЈИ НИСУ ЗАПОСЛЕНИ, НИТИ СУ У СИСТЕМУ ОБРАЗОВАЊА И ОБУКЕ (NEET) И НЕЗАПОСЛЕНОСТИ МЛАДИХ**

**Мера 4.1 Унапређење програма приправништва и стажирања попут програма стручне праксе с циљем да се младима који излазе из школе обезбеди прво радно искуство**

Опис спроведене мере

Програм стручне праксе подразумева стручно оспособљавање незапосленог за самосталан рад у струци за коју је стечено одговарајуће образовање - квалификација, ради обављања приправничког стажа, односно стицања услова за полагање стручног испита, када је то законом, односно правилником предвиђено као посебан услов за самосталан рад у струци. Програм се реализује без заснивања радног односа.

У програм стручне праксе се укључују незапослена лица која се први пут стручно оспособљавају за занимање за које су стекла одређену врсту и ниво образовања или која су се стручно оспособљавала краће од времена потребног за полагање приправничког или стручног испита, за преостали период потребан за стицање услова за полагање приправничког или стручног испита. Програм стручне праксе спроводи се у складу са законом, односно у складу са актом о организацији и систематизацији послова код послодавца, а Национална служба за запошљавање финансира програм најдуже 12 месеци.

Током 2018. године Министарство омладине и спорта је путем јавних конкурса одобрило 33 пројекта удружења и јединица локалне самоуправе, које имају основану канцеларију за младе а који су усмерени ка унапређењу услова и механизама који поспешују запошљавање, самозапошљавање и предузетништво младих кроз међусекторску сарадњу. Кроз ова 33 пројекта омогућено je да се преко 80 младих запосли или самозапосли; 160 реализује стручну праксу, преко 1.400 прође обуке за повећање компетенција за запошљивост.

У оквиру пројекта „Подстицање запошљавања младих“ (ГИЗ) организована је стручна пракса у трајању од 3 месеца у хабовима, фирмама као и на газдинствима која се баве органском пољопривредом. Укупно 50 младих је успешно завршило праксу, а великом броју је након завршетак програма понуђено запослење у фирмама.

Показатељ остварености спроведене мере је смањена стопа НEET за становништво узраста 15–24 године. Просечна вредност стопе НЕЕТ у 2014. години је износила 20%, док је у 2018. години износила је 16,5%[[39]](#footnote-39).

Законом о буџету је за спровођење ове мере издвојено 95 милиона динара, а потрошено 51.647.940,55 динара у 2018. години.

**Мера 4.2 Унапређење система информисања младих о могућностима за деловање у областима образовања, запошљавања, омладинског предузетништва, о евроинтеграцијама и коришћењу ЕУ фондова и другим областима (кроз подршку раду Канцеларија за младе и Фонда за младе таленте)**

Опис спроведене мере

Министарство омладине и спорта је путем јавног конкурса за подршку јединицама локалне самоуправе у спровођењу омладинске политике на локалном нивоу (које имају основану Канцеларију за младе) подржало седам пројеката који су имали за циљ стварање услова за неформално образовање младих и информисање прилагођено потребама свих категорија младих, те развијање једног или више програма и успостављање одрживих и економичних сервиса за младе (каријерни сервис, инфо сервис, волонтерски сервис, формирање саветовалишта за здравље...).

Основни циљеви Фонда за младе таленте су пружање подршке у финансирању школовања и усавршавања младих талената кроз годишње конкурсе и сарадња са најзначајнијим институцијама, компанијама и установама у Републици Србији. Фонд, на основу редовних годишњих конкурса, додељује студентима финансијска средства за наставак образовања и награђује ученике средњих школа за остварене резултате на признатим међународним и републичким такмичењима.

Током 2018. године Фонд за младе таленте Републике Србије је наградио и стипендирао 3395 ученика и студента у износу од близу 800 милиона динара (бруто). На иницијативу министра омладине и спорта и председника Фонда за младе таленте, донета је одлука да се број стипендираних студената на основним студијама повећа са 900 на 950, а на мастер студијама са 400 на 410, чиме је укупан број стипендираних студената у оквиру конкурса за стипендирање студената у Републици Србији 1360.

Информације о раду Фонда за младе таленте студенти су могли да добију и на сајмовима стипендија на којима је Фонд излагао програм стипендирања (Путујући студентски сајам у Београду, Сајам стипендија у Крагујевцу, Београду и Нишу).

Показатељ исхода спроведене мере је смањена стопа незапослености младих (15-24) са 47,1% у 2014. години на 29,7% у 2018. години.[[40]](#footnote-40)

Издвојено је 28 милиона динара за три области јавног конкурса, од чега је реализовано 8.322.749,60 динара за две области. За активности Фонда за младе таленте издвојено је 817.781.000 динара, а реализовано је 813.570.719 динара у 2018. години.

**Мера 4.3 Промовисање система целоживотног учења и развој програма за младе који су напустили школовање, односно за лица без квалификација, који би подразумевали обуке у комбинацији са субвенцијом послодавцу за запошљавање**

Опис спроведене мере

Програм обуке за тржиште рада подразумева стицања специфичних знања и вештина незапослених у кратком интензивном периоду, који увећава њихову компетентност и конкурентност на тржишту рада. Програм се реализује у сарадњи са образовним установама из неформалног или формалног система образовања.

Програм обуке на захтев послодавца подразумева учешће у финансирању програма обуке ради стицања знања и вештина потребних за обављање послова на конкретном радном месту, уколико на евиденцији незапослених Националне службе за запошљавање нема лица са потребним знањима и вештинама. Обука се реализује у трајању од 1 до 3 месеца, односно са највише 480 часова, а што зависи од врсте и сложености посла, и најчешће у складу са интерним програмом обуке.

Програм функционалног основног образовања одраслих омогућава стицање основног образовања у складу са законом, уз могућност стицања компетенције за обављање једноставних послова.

Програм стицања практичних знања за НК, вишкове и дугорочно незапослена лица која су на евиденцији дуже од 18 месеци подразумева стицање практичних знања и вештина кроз обављање конкретних послова заснивањем радног односа код послодавца у приватном сектору.

У оквиру програма „Знањем до посла“ (СДЦ) и активности које се спроводе у пет општина, у 2018. години око 300 младих из теже запошљивих група је било укучено у програме стручних обука/учење кроз рад, а 56% је нашло посао. У оквиру пројекта „Подстицање запошљавања младих“ (ГИЗ) 945 младих је укључено у стручне обуке (386 младих жена и 165 младих Рома, од којих су 98 повратници).

Показатељ исхода спроведене мере је повећан број лица који користе системе целоживотног учења. Број лица у 2014. години је 1.223, док је број лица у 2018. години 1.205[[41]](#footnote-41).

У оквиру текућих расхода планираних за ову активност и из међународних извора финансирања.

**Мера 4.4 Развој концепта студентских послова са ограниченим бројем радних сати у недељи ради активације**

Ова мера је непотпуна па је предлог Министарства за рад, запошљавање, борачка и социјална питања да се мера укине или ревидира, при чему је неопходно укључивање Министарства привреде и Савеза омладинских и студентских задруга, при формулисању индикатора, надлежних институција и рокова.

**Мера 4.5 Даљи развој система раног профилисања незапослених младих у Националној служби за запошљавање**

Опис спроведене мере

Пакет услуга за младе који подразумева сет корака које НСЗ, за сваку младу особу пријављену на евиденцију незапослених лица, реализује са циљем превенције застаревања компетенција (знања и вештина) од значаја за конкурентно иступање на тржишту рада и пада у дугорочну незапосленост и обухвата: процену запошљивости лица; утврђивање индивидуалног плана запошљавања и мера које су најпогодније за активацију и подизање запошљивости младих; посредовање у запошљавању или укључивање у мере активне политике запошљавања које могу допринети запошљавању (професионална оријентација и саветовање о планирању каријере, програм стручне праксе, субвенција за запошљавање и самозапошљавање, програм функционалног основног образовања и др.).

У циљу превенције застаревања компетенција (знања и вештина) од значаја за конкурентно иступање на тржишту рада и пада у дугорочну незапосленост, у извештајном периоду са младима је, на основу извршених процена запошљивости, у 2018. години утврђено 239.379 индивидуалних планова запошљавања, укључујући и ревизије индивидуалних планова запошљавања. Међутим, не постоји посебан програм усмерен на оспособљавање запослених у НСЗ за рано профилисање младих. Сви саветници за запошљавање су обучени за вршење процене запошљавање и утврђивање Индивидуалног плана запошљавања са тражиоцима запослења.

У складу са интегрисаним системом менаџмента Процедуром - Индивидуални разговор и израда индивидуалног плана запошљавања, дефинисан је начин индивидуалног рада са наведеном категоријом лица као и начин профилисања незапослених лица. Други показатељ исхода спроведене мере је број саветника у НСЗ обучених за рано профилисање младих.

**Мера 4.6 Развој иновативних модела и сервиса за подршку запошљавању младих на локалном нивоу кроз широко партнерство локалних партнера - образовних институција, Националне службе за запошљавање, пословног и цивилног сектора**

Опис спроведене мере

Eвалуацијa СИПРУ Програмa подршке иновативним моделима за запошљавање младих кроз развој међусекторских партнерстава („Знањем до посла“, СДЦ)[[42]](#footnote-42) показала је напредак у развијању локалних приступа за повећање запошљавања и запошљивости младих. Млади који су учествовали у програму као најзначајније користи виде стицање нових знања и вештина, као и подршку за даље подухвате на путу остваривања професионалних циљева. Четири иновативна модела за запошљавање младих су подржана у фази „скалирања“ решења на локалу и око 150 младих је обухваћено програмом. Приоритетне области програма су:

* Креирање радних места кроз предузетништво, унапређен приступ информацијама, образовање и тренинге, саветовање у области бизниса и менторство,
* Запошљивост младих, мобилност и флексибилност кроз стручне праксе у МСП сектору, омладинским организацијама и организацијама цивилног друштва, али и кроз могућности за учење преносивих и генеричких вештина,
* Предузетничко учење за младе кроз формално и неформално образовање,
* Запошљивост и мобилност младих који припадају тзв. НЕЕТ категорији (млади који су незапослени, не школују се нити се усавршају кроз систем обука),
* Запошљивост младих који се суочавају са додатним препрекама на тржишту рада (млади без квалификација, Роми/Ромкиње, млади са инвалидитетом, млади са руралних подручја, млади који су изашли иѕ система социјалне заштите, млади који живе са ХИВ вирусом, али и остале категорије младих које су препознате у најрелевантнијим стратешким документима Републике Србије.

Министарства омладине и спорта преко јавних конкурса подстиче реализацију 33 пројекта који за циљ имају: креативно менторство, промоције креативних индустрија; формирање ученичких компанија; развој технолошког предузетништва код младих кроз практичан рад на развоју технолошких стартапова; успостављање модерног креативног простора за заједничко деловање који представља мултидисциплинарну платформу која подстиче развој креативне економије, пружа услуге пословне инкубације и успоставља дијалог између савремених тенденција; обуке у области дигиталног маркетинга; развој механизма за повећање запошљивости и запослености младих кроз мултидисциплинарни и двојезични програм обуке из области информационих технологија, језика средине и "job shadowing"; међународно умрежавање са омладинским социјалним предузетницима; подршка иновативним приступима који доносе решавању проблема запошљавања младих ОСИ; успостављање и тестирање иновативног модела подршке развоју студентских бизнис иницијатива.

 У оквиру пројекта „Подстицање запошљавања младих“ (ГИЗ) дефинисана су три модела за подстицање запошљавања младих (1) Подстицање запошљавања младих у хабовима - у 2018. години 24 младих је подржано у вођењу и развоју хабова, 30 младих је било укључено у програм радних пракси и 19 за започињање сопственог посла; (2) Подстицање запошљавања младих у руралу – у 2018. години 110 младих је започело посао а 25 младих је добила опрему. Пројекат је подржао и задруге у којима је омогућено боље учешће младих, опрема и нова знања и вештине да млади своје пословне идеје реализују. Модел за подстицање запошљавања младих у руралу обогаћен је развојем још две мере: стручна пракса у области органске производње (20) и подршка ученицима завршних разреда пољопривредних школа развоју њихових стартап идеја (39); (3) Унапређење услова за запошљавање кроз сарадњу образовања и привреде и боље дефинисање обука у складу са потребама приватног сектора и унапређење услова за реализацију обука.

Пројекат ИПА 2014 „Запошљивост младих и активна инклузија“ (2018-2021) је почео са имплементацијом грант шеме у вредности 4 милиона евра и подржана су 24 пројекта.

У току 2018. године кроз јавне конкурсе Министрства омладине и спорта 1400 младих прошло обуке за повећање компетенција; 160 младих обавило стручне праксе; 80 младих је (само) запослено. У оквиру пројекта „Подстицање запошљавања младих“ успостављена су три иновативна модела, а такође, 515 младих је запослено..[[43]](#footnote-43) Четири иновативна модела за запошљавање младих су подржана у фази „скалирања“ решења на локалу (СДЦ).

Законом о буџету је за спровођеље ове мере издвојено 95 милиона динара, а потрошено 51.647.940,55 динара у 2018. години и из међународних извора финансирања.

**Мера 4.7 Промовисање и даљи развој система каријерног вођења и саветовања у Републици Србији**

Опис спроведене мере

У циљу промовисања концепта целоживотног каријерног развоја, НСЗ је, током 2018. године, у сарадњи са школама и другим релевантним актерима у области запошљавања на регионалном нивоу, организовала и учествовала на 32 сајма професионалне оријентације и других манифестација које се тичу планирања каријере.

НСЗ је, у сарадњи са локалним партнерима, учествовала и на 28 трибина/радионица/предавања за младе, широм Републике Србије у циљу промовисања концепта целоживотног каријерног развоја.

**Мера 4.8 Побољшање пакета услуга за младе конкретизацијом мере којом се завршава укључивање лица у програме**

Опис спроведене мере

Пакет услуга за младе подразумева сет корака које ће Национална служба за запошљавање , за сваку младу особу пријављену на евиденцију незапослених лица, реализовати са циљем превенције застаревања компетенција (знања и вештина) од значаја за конкурентно иступање на тржишту рада и пада у дугорочну незапосленост. Током 2018. године није ревидиран пакет услуга за младе, али је извршено боље таргетирање циљних група младих за укључивање у поједине мере АПЗ.

 Мерама активне политике запошљавања је, током 2018. године, обухваћено 52.438 незапослених младих (27.317 жена), што представља учешће од 33,87% у укупном броју незапослених укључених у мере.[[44]](#footnote-44) У 2014. години мерама активне политике запошљавања је било обухваћено 45.184 лица из ове категорије.

**ЉУДСКИ КАПИТАЛ И ВЕШТИНЕ**

Стање у погледу људског капитала и вештина у Србији не одговара друштвеним и економским потребама. Недостатак квалификација и кључних компетенција ограничава запошљивост на послове који нису захтевни у погледу вештина (low skills jobs) и који су ниско профитабилни. Како би се стање побољшало поставњени су следећи циљеви: (1) усклађивање исхода образовног система са потребама тржишта рада повећањем квалитета и релевантности образовања и обучавања; (2) повећање општег нивоа образовања становништва; (3) повећање ефикасности образовног система.

**ЦИЉ 1: УСКЛАЂИВАЊЕ ИСХОДА ОБРАЗОВНОГ СИСТЕМА СА ПОТРЕБАМА ТРЖИШТА РАДА КРОЗ ПОВЕЋАЊЕ КВАЛИТЕТА И РЕЛЕВАНТНОСТИ ОБРАЗОВАЊА**

**Мера 1.1 Успостављање система Националног оквира квалификација у Србији (НОКС)**

Опис спроведене мере

У извештајном периоду спровођене су следеће активности на успостављању система Националног оквира квалификација у РС:

* донет је Закон о Националном оквиру квалификација РС;
* успостављен је институционални оквир система НОКС: основан је Савет за НОКС, Агенција за квалификације као и 12 секторских већа;
* база квалификација је континуирано ажурирана тако да је у бази евидентирано 140 квалификација, од чега је 86 њих са стандардом квалификације;
* започете су активности на изради Извештаја о повезивању НОКС са ЕОК;
* закључен је уговор о реализацији програма ИПА 2014 у оквиру ког су програмиране активности које се односе на развијање система признавања претходног учења.

Усвојен је интегрисан НОКС за целоживотно учење[[45]](#footnote-45), успостављенa је база националних квалификација, успостављено је 12 секторских већа[[46]](#footnote-46) и закључен је уговор о пружању стручне подршке у оквиру програма ИПА 2014 који се односи на успостављање система признавања претходног учења.

Планиран буџет за 2018. годину износио је 3.000.000,00 динара, од чега је потрошено 408.393,02 динара.

**Мера 1.2 Развој релевантних програма образовања и обучавање у складу са потребама тржишта рада и друштва у целини**

Опис спроведене мере

У оквиру дуалног модела образовања у средњем стручном образовању ученици уче кроз рад код послодавца. Учење кроз рад је у складу са Законом о дуалном образовању[[47]](#footnote-47) дефинисано посебним уговорима (Уговор о дуалном образовању који се закључује између школе и послодавца и Уговор о учењу кроз рад који закључују ученик/родитељ/законски заступник ученика и послодавац). Усвајањем Закона о дуалном образовању успостављају се два модела реализације практичне наставе: ''школски'' и модел „учења кроз рад“. Оба ова модела су саставни делови планова и програма наставе и учења за све образовне профила који су уведени у образовни систем средњег стручног образовања.

Кад је у питању дуални модел образовања, у школској 2017/18. години, укупан број уписаних ученика у 19 дуалних образовних профила био је 1482 и још 3077 ученика који су уписали неки од 43 образовна профила са елементима дуалног модела у укупно 128 средњих стручних школа и 205 компанија. Дуални образовни профили израђени су у складу са потребама тржишта рада.

У школској 2018/19 години задржано је 19 дуалних образовних профила, којима су додати нови које је Завод за унапређење образовања и васпитања (ЗУОВ) израдио за потребе дуалног образовања, те је укупан број дуалних образовних профила 33. Годишњим планом ЗУОВ предвиђено је увођење у систем 15 образовних профила, али је Министарство просвете, науке и технолошког развоја (МПНТР) имало захтеве који нису били предвиђени годишњим планом рада Завода, тако да је урађено више него је планирано.

У 2018/19. школској години значајно је повећан број заинтересованих компанија (600) за реализовање учења кроз рад за дуалне образовне профиле, као и број школа укључених у дуално образовање са 50 на 85 школа (око 23% у односу на укупан број средњих сручних школа у Србији). Повећан је и број ученика који су уписали дуалне образовне профиле са 1482 на 2960 хиљада.

Када је у питању целокупно средње стручно образовање (укључујући и опште податке за дуално) спроведене су низ активности у посматраном извештајном периоду.

Интензивно се сарађивало са светом рада зарад дефинисања недостајућих профила. Стандарди квалификација израђују се на радионицама са експертиима из предузећа а њихови налази и закључци се верификују на посебним радионицама са независним експертима.

У школској 2018/19 години у систему стручног образовања у примени је укупно 85 програма образовања заснованих на стандарду квалификација и исходима учења; Обухват уписа ученика овим програмима је сваке године све већи. У 2018. години преко 70% ученика уписаних у стручно образовање похађало је неки од ових програма. Већина ових образовних профила биће реализована кроз неки од видова сарадње са послодавцима што је основна одредница свих реформи стручњог образовања у целини. Ове промене обезбеђују пораст квалитета реализације стручног образовања и достизање предвиђених стандарда квалификација и исхода учења.

Наведеним променама остварује се један од стратешких циљева у области стручног образовања да се обухват уписа ученика профилима заснованим на стандарду квалификација у школској 2019/20 повећа на 80 % од укупног уписа у стручно образовање а да се до 2021 године подигне на 100% што ће значити да сви ученици уписани у стручне школе уче по савременим, актуелним и модерно конципираним образовним програмима.

Усвојен је и објављен Правилник о ученичким задругама „Сл.гласник РС“ бр.31/2018 од 27.4.2018 године, а ступио на снагу 5.5.2018.године. Школе које већ имају формирану ученичку задругу у обавези су да до 5.5.2019.године ускладе рад ученичких задруга према новом Правилнику. Законом о основама система образовања и васпитања, Законом о основном образовању и васпитању и Законом о средњем образовању и васпитању ученичке задруге су препознате као значајан модел развоја предузетничког духа ученика.

У току је реализација Програма стручног усавршавања – обука наставника у области развоја предузетничких компетенција код наставника и ученика и стварање услова за реализацију предузетништва у основним школама Програм од јавног интереса (бр. Решења: 610-00-02244/2018-07). У оквиру поменутог пројекта издат је Водич за ученичке задруге. Реализују се промотивне активности које се односе на промоцију правилника и примера добре праксе рада и резултата рада Ученичких задруга.

Најзад, огромна већина образовних профила стручног образовања реализује практичну наставу кроз сарадњу са светом рада. У дуалном концепту то је стриктно дефинисано Законом о дуалном образовању и Уговорима дефинисаним њиме, али и у школском систему постоје одлични примери реализације практичне наставе, праксе, феријалне праксе, блок наставе и слично.

Школе из области здравства и социјалне заштите су добар пример како се у школском систему кроз сарадњу са здравственим установама стичу трајна и употребљива знања и вештине за рад. Сарадња са здравственим центрима, болницама, домовима здравља и слично. У домену личних услуга постоје добри примери сарадње са фризерским салонима, козметичким и салонима лепоте. Квалитетна пракса дешава се и у школама из области туризма и угоститељства и она обухвата рад у сопственим објектима школа али и праксу у хотелима и ресторанима највишег ранга у Републици србији.

У школској 2018/19 години у систему стручног образовања у примени је укупно 85 програма образовања заснованих на стандарду квалификација и исходима учења. Усвојен је и објављен Правилник о ученичким задругама као моделу предузетничког учења[[48]](#footnote-48). Када су у питању различити модели реализације практичне наставе у оквиру стручног образовања постоје два (2) основна модела са пуно варијетета реализације зависно од подручја рада, доба године, локалне средине и сл.

**Мера 1.3 Унапређење квалитета иницијалног образовања, стручног усавршавања и професионалне сарадње наставника на свим нивоима образовања**

Опис спроведене мере

Стручно усавршавање запослених у средњим школама реализује се у складу са правилником. Каталог одобрених програма покрива све потребне и заступљене области. За посебно важне аспекте и у циљу припреме наставнике за увођење новина акредитују се програми уз одобрењу министра. Ови програми су, за разлику од других које финансирају ЈЛС, бесплатни за учеснике. Сарадња наставника одвија се кроз различите форме, у средњем образовању водећу улогу имају Заједнице стручних школа али такође и стручна друштва за поједине предмете и предметне области. Важан аспект сардње наставника реализује се кроз програме републичних такмичења у свих школских дисциплина. Мера за 2018 је у потпуности била спроведена.

Креиран је програм обуке за водитеље и за наставнике који су почели са применом нових прграма наставе и учења орентисаних ка исходима од септембра 2018. године. Обуку је прошло 19 400 наставника, стручних сарадника и директора. Реализовано је 669 обука. Просечна оцена задовољства полазника на скали од 0 до 4 је била 3.

Планиран буџет за 2018. годину износио је 91.000.000,00динара, од чега је потрошено 89.909.782,28 динара.

**Мера 1.4 Успостављање система осигурања квалитета образовања и обучавања на свим нивоима**

Опис спроведене мере

У извештајном периоду спровођене су следеће активности на успостављању система осигурања квалиетеа образовања по дуалном моделу: (1) од доношења Закона о дуалном образовању направљен је значајан корак усвајањем подзаконског оквира који је био у надлежности Министарства просвете, науке и технолошког развоја, односно усвајањем Правилника о ближим условима, начину рада, активностима и саставу Тима за каријерно вођење и саветовање у средњој школи која реализује образовне профиле у дуалном образовању, Правилника о начину распоређивања ученика за учење кроз рад и Правилника о програму обуке, ближим условима и другим питањима од значаја за полагање испита за инструктора; (2) почетком 2018. године одлуком Владе Републике Србије образована је и Комисија за развој и спровођење дуалног образовања ради спровођења и унапређивања дуалног образовања и трогодишњих вредновања остварених резултата. У току 2018. године организовано је 6 седница Комисије. Чланови Комисије су представници Владе, Министарства просвете, науке и технолишког развоја, Привредне коморе Србије, Сталне конференције градова и општина, школа, послодаваца; (3) израђена је радна верзија Мастер план за имплеменатцију Закона о дуалном образовању у средњем стручном образовању крајем 2018. године.

Ревидирани су стандарди квалитета рада установа у доуниверзитетском образовању, као и методологија за спољашње вредновање и самовредновање рада установа. У процесу ревизије стандарда и методологије (само)вредновања коришћени су резултати седмогодишње примене стандарда, резултати емпиријске провере квалитета истих и резултати широке јавне расправе. Ревидирани стандарди и методологија се примењује од школске 2019/2020. године.

Донет је Правилник о модел установи са циљем развоја иновативне праксе и идентификовања изузетности у различитим аспектима рада установа доуниверзитетског образовања и васпитања којим се ближе регулишу поступци за процену испуњености услова за моде установа, кротеријуми испешности и изузетности, као и права и обавезе установа које добију статус модел установе.

Образовано је Национално тело за акредитацију и проверу квалитета у високом образовању, са својством правног лица, органима управљања, пословођења и стручним органом Комисијом за акредитацију, које се финансира из прихода остварених од акредитације и спољашње провере квалитата високошколских установа и студијских програма.

Извршено је истраживање на репрезентативном узорку школа и наставника са циљем да се прикупе информације о ставовима наставника и директора у вези са процедурама вредновања. Онлајн упитник је попунило 289 директора школа, 364 стручна сарадника и 5.658 наставника – укупно 6.311 запослених у школама широм Србије. Прикупљени и обрађени подаци послужили су за унапређивање предлога. Редефинисане су процедуре вредновања квалитета рада установа. Нова методологија је објављена у Правилнику о вредновању квалитета рада установа, „Службени гласник РС”, бр. 10/19.

Када је у питању систем акредитације места за реализацију праксе у стручном образовању и обучавању, компаније укључене у реализацију «учења кроз рад» пролазе кроз процес акредитације, односно процену испуњености услова за реализацију «учење кроз рад» код послодавца. Акредитација се заснива на Закону о дуалном образовању, а спроводи је Привредна комора Србије (ПКС) као поверене послове. ПКС је донела Правилник о организацији, саставу и начину рада Комисије за утврђивање испуњености услова за извођење учења кроз рад код послодавца.

У оквиру делокруга својих надлежности Завод за вредновање квалитета образовања и васпитања (ЗВКОВ) анализира резултате завршног испита на крају основног образовања и васпитања. Припремљени прикази и анализе о резултатима ученика на тестовима знања омогућавају да се оствари, осим сертификационе и селекционе и евалуативна функција завршног испита. Налази о резултатима завршног испита могу се посматрати као један од кључних извора података за доношење одлука за унапређивање наставе и рада школа у целини. Осим извештаја о резултатима завршног испита на школском нивоу, који су доступни школама, припремљени су извештаји који садржи кључне налазе за систем у целини и за нивое школских управа, округа и општина. На тај начин омогућено је стручној јавности, запосленима у школама, стручним друштвима и креаторима обука за наставнике да стекну увид у постојеће стање и осмисле и реализују активности у циљу побољшања резултата.

У последњем извештају[[49]](#footnote-49) приказани су резултати завршног испита за 65.129 ученика који су наставу похађали на српском језику и приступили испиту у јуну 2018. године. Резултати ученика припадника националних мањина биће представљени у посебном извештају. Извештај не садржи резултате ученика који су испит полагали у августовском року јер Завод не располаже тим подацима, али и због тога што ови ученици решавају другачије тестове од својих вршњака који испиту приступају у јуну. Просечно постигнуће ученика на тесту из српског језика, изражено у бодовима, износи 11,99, из математике 10,04, а на комбинованом тесту износи 12,60 од могућих 20 бодова. У прилог томе да су комбиновани тест и тест из српског језика били лакши говори и налаз да готово две трећине ученика на тесту из српског језика и на комбинованом тесту успева да реши половину задатака (постигне око 10 бодова), док је то случај са нешто мањим бројем ученика на тесту из математике.

Анализа постигнућа ученика на нивоу округа указује на то да око 60% округа остварује исподпросечна постигнућа на свим тестовима. Када се ради о тесту знања из српског језика, у отприлике трећини округа резултати су на нивоу просечних, док је то случај са мањим бројем округа на комбинованом тесту и тесту из математике. Ученици из два округа остварују изнадпросечно постигнуће на свим тестовима, а то су Град Београд и Јужнобачки округ. У целини гледано, у односу на претходну годину, окрузи у којима је било највише одступања од очекиваних резултата, у 2018. години показују ниже постигнуће, које се може сматрати објективнијим, чему су допринеле све мере Министарства и школских управа.

Постоји јасна повезаност између постигнућа ученика на свим тестовима и економских параметара развијености општине у којима се ученици образују. Наиме, са степеном развијености општине којој школа припада расту и постигнућа на завршном испиту, што је више уочљиво на тестовима из српског језика и математике него на комбинованом тесту.

Када су у питању међународна и национална тестирања, ЗВКОВ је у оквиру програма истраживање и развој у основном и средњем образовању реализовао пробно национално тестирање за ученике 7. разреда основне школе и 3. разреда средње школе. Специфични циљеви су се односили на праћења и процене остварености предметних компетенција за три општеобразовна предмета (математика, физика и историја). Истраживање је реализовано на репрезентативном броју школа и ученика у основном и средњем образовању. У истраживању је учествовало 147 основних школа и 132 средње школе. Тестове су попуњавала 2.754 ученика основне школе и 5.482 ученика средње школе. Ради добијања података који се односе на разумевање контекста у коме се остварује учење, у истраживању је учествовало 147 директора и 441 наставник из основне школе и 132 директора и 549 наставника из средњих школа. Резултати и препоруке за унапређивање система биће доступни половином 2019. У 2018. години су реализована два међународна истраживања, ПИСА 2018 и ТИМСС 2018. Резултати истраживања ће бити објављени крајем 2019. године.

Коначно, у вези са унапређењем стандарда за акредитацију у високом образовању, Национални савет за високо образовање је на предлог Националног тела за акредитацију и проверу квалитета донео нове правилнике о стандардима за акредитацију и проверу квалитета високошколских установа и студијских програма:

* Правилник о стандардима и поступку за акредитацију студијских програма (Службени гласник РС, број 13/2019)
* Правилник о стандардима за самовредновање и оцењивање квалитета високошколских установа и студијских програма (Службени гласник РС, број 13/2019)
* Правилник о стандардима и поступку за спољашњу проверу квалитета високошколских установа (Службени гласник РС, број 13/2019)
* Правилник о стандардима и поступку за акредитацију високошколских установа (Службени гласник РС, број 13/2019)
* Правилник о стандардима за почетну акредитацију високошколских установа и студијских програма (Службени гласник РС, број 13/2019)
* Правилник о организацији, спровођењу, издавању сертификата и поступку вођења евиденције за кратке програме студија Службени гласник РС, број 32/2019).

Унапређени стандарди за рад установа образовања и васпитања – Редефинисан је оквир квалитета рада установа. Унапређени су стандарди квалитета рада установа. Реализовано је вредновање у 19 основних и средњих школа. Прикупљени и обрађени подаци послужили су за унапређивање предлога[[50]](#footnote-50).

Резултати завршних испита у основном и средњем образовању – објављен је Извештај о резултатима завршног испита на крају основног образовања и васпитања у школској 2017/2018. години.[[51]](#footnote-51)

Резултати националних и међународних тестирања - реализовао пробно национално тестирање за ученике 7. разреда основне школе и 3. разреда средње школе, чији ће резултати бити доступни током 2019. године. У 2018. години су реализована два међународна истраживања, ПИСА 2018 и ТИМСС 2018. Резултати истраживања ће бити објављени крајем 2019. године.

Успостављени унапређени стандарди за акредитацију у високом образовању - Национални савет за високо образовање је на предлог Националног тела за акредитацију и проверу квалитета донео шест (6) нових правилника о стандардима за акредитацију и проверу квалитета високошколских установа и студијских програма.

Није било посебног буџета за активност. Реализовано у оквиру редовних послова просветних саветника.

**ЦИЉ 2: ПОВЕЋАЊЕ ОПШТЕГ НИВОА ОБРАЗОВАЊА СТАНОВНИШТВА**

**Мера 2.1 Развој система целоживотног учења**

Опис спроведене мере

Влада Републике Србије сваке године доноси Одлуку о утврђивању Годишњег плана образовања одраслих што чини оквир за реализацију приоритетних образовних области и активности у подручју образовања одраслих. Одлуку о утврђивању годишњег плана образовања одраслих за 2018 годину Влада РС је донела у аугусту 2018. године ("Службени гласник РС", број 60 од 3. августа 2018). Утврђивање јавног интереса у области образовања одраслих и целоживотног учења на годишњем нивоу дефинисано је одредбама члана 56. Закона о образовању одраслих („Службени гласник РС“, број 55/2013).

Годишњи план образовања одраслих за 2018. годину представља обједињени преглед планираних активности образовања одраслих у утврђеним приоритетним образовним областима, које реализују релевантне институције и друштвени актери, у циљу одговора на дефинисане потребе локалног привредног амбијента и тржишта рада.

Годишњим планом се дефинише формално основно и средње образовање одраслих и неформално образовање одраслих .

У оквиру формалног образовања одраслих, као прве приоритетне области деловања, у 2018. години реализовано је следеће:

* Основно образовање одраслих (по моделу функционалног основног образовања одраслих), финансирано из буџета Републике Србије, у 64 основне школе на територији 15 школских управа. Програм основног образовања одраслих похађало је 6090 одраслих (а планирано је 5912) који су прекинули своје основно образовање, или га из било којих других разлога нису никада ни започели, а старији су од 15 година живота. Програм су реализовали додатно обучени наставници, а посебну успешну улогу и задатке су остварили андрагошки асистенти, као чланови школских тимова. У 2018. Години 257 наставника је завршило прописану обуку за примену новог наставног плана и програма – ( Модул 1. Основне андрагошке вештине) и донет је нови Правилника о садржају и начину вођења евиденције и издавању јавних исправа за формално основно образовање одраслих („Службени гласник РС“);
* Ванредно средње образовање за полазнике старије од 17 година, финансирано из буџета Републике Србије, је реализовано у 121 средњој школи, на територији 16 школских управа. Програм ванредног средњег образовања одраслих похађао је 351 полазник (а планирано је 444) старијих од 17 година;
* Програми преквалификација, доквалификација и специјализација, нефинансирана из буџета Републике Србије, реализована је у 178 средњих школа, на територији 17 школских управа. Број одраслих полазника који је похађао програме преквалификације, доквалификације и специјализације је 4018;
* Наставило се са даљим радом на процесу одобравања статуса - Јавно признатог организатора активности образовања одраслих (ЈПОА). Списак акредитованих ЈПОА за образовање одраслих за конкретне програме налази се на сајту Министарства просвете, науке и технлошког развоја <http://www.mpn.gov.rs/obrazovanje-odraslih/>

О уделу одраслог становништва (25–64) са стеченим средњим или терцијарним образовањем тренутно нема података. Подаци о стопи завршавања терцијарног или еквивалентног образовања у добној групи 30–34 године такође нису доступни због недостатка података о узрасној доби.

Усвајање Закона о националном оквиру квалификација условило је рад на припреми и измени Правилника о ближим условима у погледу програма, кадра, простора, опреме и наставних средства за стицање статуса јавно признатог организатора образовања одраслих и успостављање нових процедура за одобравање статуса јавно признато организатора образовања одраслих.. Решење министра о одобравању статуса јавно признатог организатора активности образовања одраслих до сада је добило 43 институције за укупно 153 програм обука намењених одраслима за стицање компетенција и квалификација потребних тржишту рада. Значајан број средњих стручних школа, установа и организација из неформалног система је стекло статус јавно призантог организатоара образовања одраских за најразличитије програме обука који су рађени у сарадњи са локалним послодавцима и социјалним партнерима, а у циљу одговора на захтеве локалног тржишта рада и послодаваца за квалификованом радном снагом. Акредитацију за већи број програма добиле су и институције неформалног система образовања, а међу њима већи број одобрених програма на тржишту нуде раднички, народни и отворени универзитети (28 програма). Када су у питању средње стручне школе, статус јавно признатог организатора образовања одраских међу првима су затражиле и обезбедиле стручне школе у оквиру којих функционишу Регионални центри за континуирано образовање одраслих (34 програма).

**Мера 2.2 Повећање нивоа образовања у оквиру осетљивих група и смањење регионалних разлика**

Опис спроведене мере

Током 2018. године спроведено је неколико активности. Пре свега, у циљу смањења осипања школске деце и адолесцената и њиховог раног напуштања школовања одговарајућом обуком је обухваћено 212 учесника и то 176 учесница и 36 учесника из 50 установа. Обука се налази на Листи обука од јавног интереса под називом „Обука за планирање, спровођење и праћење мера за спречавање осипања“, број решења Министра: 07-00-00021/2018-07.

Реализован је Конкурс за избор педагошких асистената. Комисија МПНТР је изабрала 50 кандидата за обуку за педагошке асистенте који су након обуке ангажовани у 50 школа.

Решење бр. 451-02-01524/2018-07, Развијање плана тренинга за тренере, развијање плана обука за наставнике и стручне сараднике и развијање свеобухватног модуларног тренинг програма за основни модул, напредни модул и он-лајн обуку, као и материјала за учеснике.

Током 2018. године одржано је одржано је 12 обука са укупно 450 учесника уживо обука.

На нивоу високог образовања сваке школске године при упису у прву годину студија спроводи се упис лица са инвалидитетом и припадника ромске националне мањине применом афирмативних мера.

Постоје посебни подстицаја за стицање квалификације за осетљиве групе становника. На основу Правилника о упису ученика у средњу школу, ученицима – припадницима ромске националне мањине, који су пријављени за упис у средњу школу под повољнијим условима, ради постизања пуне равноправности, број бодова који стваре на основу успеха из школе и на основу завршног испита увећава се за 30 одсто од броја бодова који им недостаје до 100 бодова. Уколико ови ученици живе у породици која је корисник новчане социјалне помоћи, број бодова који остваре на основу успеха из школе и на основу завршног испита увећава се за 35 одсто од броја бодова који им недостаје до 100 бодова.

На основу Правилника о упису ученика у средњу школу, полазницима који су завршили програм основног образовања одраслих, који су пријављени за упис у средњу школу под повољнијим условима, ради постизања пуне равноправности, број бодова који остваре на основу успеха из школе и на основу завршног испита увећава се за 30 одсто од броја бодова који им недостаје до 100 бодова. Уколико ови полазници живе у породици која је корисник новчане социјалне помоћи, број бодоови који остваре на основу успеха из школе и на основу завршног испита увећава се за 35 одсто од броја бодова који им недостаје до 100 бодова.

Уколико у истој средњој школи има више одељења истог образовног профила, ученици – припадници ромске националне мањине и полазници који су завршили програм основног образовања одраслих се равномерно расподељују по одељењима.

Приликом остваривања права на упис у средњу школу кандидат може да користи право на додатне бодове само по једном од наведених основа.[[52]](#footnote-52)

Постоје посебни програми подстицаја за стицање квалификације за осетљиве групе становника. У оквиру програма „Увођење система за рану идентификацију деце под ризиком од раног одустајања од основног и средњег образовања“ важне су информације о постојању обука за планирање, спровођање и праћење мера за спречавање осипања ученика која се налази на листи програма од јавног интереса коју решењем одобрава министар (225 учесника са 24 бода су добили сертификате о похађајој обуци). У 2018. години ангажовано је 229 педагошких асистената, док је у 2014. години ангажовано 175.

Обука превенција осипања у износу од 1.516.896,35; Обука педагошких асистената у износу од 1.516.896,35; МАДАД 2 обука у износу од 2,092,408,16 РСД.

**Мера 2.3 Повећање доступности предшколског васпитања и образовања**

Опис спроведене мере

Министарство просвете, науке и технолошког развоја у оквиру програмске активности „Подршка реализацији четворочасовног припремног предшколског програма“, обезбеђује финансијска средства за остваривање предшколског програма у години пред полазак у школу, програма васпитно-образовног рада са децом на болничком лечењу и са децом са сметњама у развоју, у складу са законом.

Припремни предшколски програм јесте део редовног програма предшколске установе у целодневном или полудневном трајању, који се остварује са децом у години пред полазак у школу; за децу на болничком лечењу организује се остваривање предшколског програма у одговарајућим здравственим установама, а за децу са сметњама у развоју у развојној групи, на основу индивидуалног васпитно-образовног плана.

Према подацима Републичког завода за статистику, у 2017/2018. години припремним предшколским програмом обухваћено је 64 345 деце (98, 17%).

Према подацима МПНТР, у 2017/2018. години број деце која су похађала програм васпитно-образовног рада са децом на болничком лечењу износио је 1370, док је број деце која су похађала програм васпитно-образовног рада са децом са сметњама у развоју износио 193.

Током 2014. године је проценат деце у доби од 0,5-6 година обухваћен предшколским васпитањем и образовањем био 41,36%, док је тај проценат у 2018. години 56, 04%[[53]](#footnote-53)

У 2018. години планиран буџет за ову меру износио је 2,183,980,000 динара, од чега је потрошено 2,117,163,000 (96.94%) динара.

**ЦИЉ 3: ПОВЕЋАЊЕ ЕФИКАСНОСТИ ОБРАЗОВНОГ СИСТЕМА**

**Мера 3.1 Успостављање информационог система као предуслова за ефикасно управљање образовним системом**

Опис спроведене мере

Досадашњим радом на развоју информационог система (ИС) развијени су регистар установа и регистар запослених, на свим нивоима образовања и васпитања, као и регистар студијских програма, који су развијени ресурсима Министарства, те есДневник. Даље активности до потпуног развоја ИС-а подразумевају успостављање регистра деце, ученика, студената и одраслих, у чијој је имплементацији неопходан и развој система за доделу Јединственог образовног броја. Поред тога, неопходно је и успостављање механизама за праћење и контролу уноса података у циљу обезбеђивања поуздано исправних података.

Процењено је да Министарство није у могућности да сопственим људским ресурсима успешно спроведе развој наведених компоненти ИС-а, те је одлучено да се ови задаци доделе спољашњим извођачима. У 2018. години ангажовани су експерти који су припремили спецификацију Јединственог информационог система просвете, а сама јавна набавка на основу ове спецификације поверена је Канцеларији за информационе технологије и електронску управу. Процена је да ће набавка бити покренута до средине 2019. године, а да ће од почетка рада бити потребно две године да се систем у потпуности развије, у току којих ће се његове компоненте у фазама развијати и имплементирати.

За ниво високог образовања делимично је успостављен информациони систем и база података о високошколским установама, наставницима и осталим запосленима, броју студената. У наредном периоду планирана је реализација успостављања целовитог информационог система и успостављање Законом о високом образовању прописаних регистара података.

Устостављено је 7 регистара у предшколском, основном, средњем и високом образовању.

У 2018. години планиран буџет за ову меру износио је 213.330.000,00 динара, од чега је потрошено 199.339.000,00 динара.

**Мера 3.2 Укључивање образовног система Србије у ЕУ токове**

Опис спроведене мере

Законом о високом образовању прописано је да се министарство надлежно за послове високог образовања стара о усклађивању система образовања и васпитања Републике Србије са трендовима развоја образовања у Европи и да ради испуњења тог циља предузима све потребне радње за обезбеђење пуноправног учешћа у програмима Европске уније за сарадњу у области образовања и обука и праћење ефеката учешћа у овим програмима и за остваривање учешћа представника Републике у радним групама и активностима које се организују у склопу Отвореног метода координације, Болоњског процеса и других сличних иницијатива које су покренуте на нивоу Европске уније и Европе у целини, као и да у том циљу остварује сарадњу са другим државним органима, образовним установама, удружењима грађана и осталим организацијама.

Припремне мере за пуноправно учешће Републике Србије у програму Еразмус+ успешно су приведене крају половином 2018. године. Споразум о пуноправном учешћу у Еразмус+ програму[[54]](#footnote-54) је званично потписан у фебруару 2019. године. У складу са тим, Република Србија је у Општем позиву за пријаве пројеката за 2019. годину учествовала по први пут као програмска земља, док је Фондација Темпус званично постала Национална агенција за Еразмус+ програм.

Завод за вредновање квалитета образовања и васпитања и Министарство просвете, науке и технолошког развоја учествовали су у пилот пројекту под називом СЕЛФИ – Самовредновање дигиталне зрелости школа (Self-reflection tool for digitally capable schools – SELFIE[[55]](#footnote-55)) у организацији Обједињеног истраживачког центра Европске комисије (Joint Research Center, EC). У истраживању у којој је учествовала Србија заједно са 14 других европских земаља добијени су резултати на основу којих је унапређен онлајн инструмент који ће омогућити нашим школама да на основу добијених повратних информација планирају даљи рад.

Фондација Темпус званично постала Национална агенција за Еразмус+ програм.

**Мера 3.3 Оптимизацију мрежа образовних установа (основних и средњих школa, установа високог образовања чији је оснивач Република Србија), ученичких и студентских домова**

Опис спроведене мере

Према достављеним подацима МПНТР у извештајном периоду је Донет је Закон о основама система образовања и васпитања (,,Службени гласник РС”, бр. 88/17,27/18 – 10/19 др. закон) и Закон о основном образовању и васпитању („Службени гласник РС“ бр. 55/13, 101/17 ,27/18 - др. закон и 10/19 ). Такође, Влада Републике Србије донела је Уредбу о критеријумима за доношење акта о мрежи јавних предшколских установа и акта о мрежи јавних основних школа („Службени гласник РС“, број 21/18). Акт о мрежи основних школа доноси јединица локалне самоуправе, а Министарство решењем даје сагласност по добијању стручног мишљења надлежне школске управе. Чланом 185. став 1. Закона, прописано је да давање сагласности на акт о мрежи јавних основних школа на територији АП Војводина је поверен посао државне управе аутономној покрајини.

Према достављеним подацима МПНТР у извештајном периоду донете су две одлуке о акредитацији високообразовних установа чији је оснивач Република Србија и то: Академије пословних струковних студија Београд[[56]](#footnote-56) и Академије васпитачко-медицинских струковних студија Београд[[57]](#footnote-57).

Акт о мрежи установа ученичког и студентског стандарда није донет. У току је фаза припреме – прикупљени су подаци од свих установа стандарда, извршене су категоризације свих установа ученичког стандарда и израђена су и додељена решења о категоризацији, извршена категоризација установа студентског стандарда – нису израђена и додељена решења (у току анализа цена и утицај на буџет), опремљени и пуштени у рад нови објекти установа стандарда, који су изграђени кредитом ЦЕБ-а.

Донете су две одлуке о акредитацији високообразовних установа чији је оснивач Република Србија. Акт о мрежи установа ученичког и студентског стандарда није донет.

У 2018. години планиран буџет за ову меру износио је 10.000.000 динара, од чега је потрошено 10.000.000 динара.

**Мера 3.4 Развој модела финансирања образовања на основу анализа постојећег система финансирања образовања и активације постојећих образовних капацитета**

Опис спроведене мере

У посматраном извештајном периоду оформљен тим за израду Закона о финансирању високог образовања на новим основама на основу Решење министра о именовању Радне групе за узраду закона о финансирању високог образовања, улози менаџера и савета послодаваца на универзитету, академији струковних студија и високој школи, број: 119-01-00670/2018-01 од 27. 12. 2018. године.

**СОЦИЈАЛНО УКЉУЧИВАЊЕ И СОЦИЈАЛНА ЗАШТИТА**

**ПРАВЦИ ДАЉИХ ПРОМЕНА И МЕРЕ У СФЕРИ СОЦИЈАЛНЕ И ДЕЧИЈЕ ЗАШТИТЕ**

**ЦИЉ 1: ПОВЕЋАЊЕ ОБУХВАТА И УНАПРЕЂЕЊЕ АДЕКВАТНОСТИ НОВЧАНИХ ДАВАЊА**

**НОВЧАНА СОЦИЈАЛНА ПОМОЋ**

**Мера 1.1. Повећање пондера (давања) за децу и младе са инвалидитетом**

Опис спроведене мере

У 2018. години примењивао се Закон о социјалној заштити, који је донет 2011. године, и према коме су пондери за децу одређени у висини од 0,3 од основице за појединца, односно носиоца права на новчану социјалну помоћ (члан 88. Закона), с тим што појединац који је неспособан за рад, односно породица чији су сви чланови неспособни за рад и једнородитељска породица имају право на увећану новчану социјалну помоћ (члан 85. Закона) а увећана новчана социјална помоћ утврђује се тако што се припадајући износ новчане социјалне помоћи за појединца, односно породицу увећава за 20% (члан 90. Закона).

Закон о социјалној заштити није измењен. Нема података за потрошњу у 2018. години, док је планирани буџет за мере 1.1. и 1.2. износио 500.000 динара.

**Мера 1.2. Релаксирање имовинских услова, пре свега повећање земљишног максимума у зависности од квалитета земљишта код старачких домаћинстава**

Опис спроведене мере

У 2018. години примењивао се Закон о социјалној заштити, који је донет 2011. године, и према коме право на новчану социјалну помоћ може остварити појединац, односно породица ако нема других непокретности, осим стамбеног простора који одговара потребама појединца, односно породице и земљишта у површини до 0,5 хектара, с тим да право на новчану социјалну помоћ могу остварити и појединац који је неспособан за рад, односно породица чији су сви чланови неспособни за рад, ако поред стамбеног простора који одговара потребама породице имају земљиште у површини до једног хектара, а изузетно, право на новчану социјалну помоћ може остварити појединац, односно породица који не испуњава наведене услове ако центру за социјални рад да сагласност за упис хипотеке на своје непокретности ради обезбеђења намирења потраживања у висини валоризованог износа исплаћене новчане социјалне помоћи (члан 82 Закона).

Урађен је Нацрт закона о изменама и допунама Закона о социјалној заштити у којем није дошло до промене у погледу релаксирања имовинских услова одн. повећања земљишног максимума, због немогућности обезбеђивања средстава у буџету Републике за ову намену нити је дошло до повећања пондера за децу са 0,3 од основице за појединца, односно носиоца права на новчану социјалну помоћ на 0,5.

Закон о социјалној заштити није измењен. Нема података за потрошњу у 2018. години, док је планирани буџет за мере 1.1. и 1.2. износио 500.000 динара.

**ДЕЧИЈИ ДОДАТАК**

**Мера 1.3. Повећање износа дечијег додатка за децу средњошколског узраста (једнократно након успешног завршетка школске године**

 Опис спроведене мере

Закон о финансијској подршци породици са децом усвојен је крајем децембра 2017. године, а његове измене и допуне у јуну 2018. годие и почео је да се примењује 1. јула 2018. године. Како је нова школска година 2018/19. почела 3. септембра 2018. године од тада се и цене услови који се односе на редовно похађање наставе. Чињеница редовног похађања наставе проверава се сваког тромесечја и деца средњошколског узраста која са успехом заврше школску годину, у септембру 2019. године, добиће још један дечији додатак.

Закон о финансијској подршци породици са децом је почео да се примењује средином 2018. године. Број деце која су остварила право на једнократну помоћ, на основу поменутог закона је 27.886 а на Косову и Метохији број деце је 896.

Планирани буџет за мере 1.3. и 1.6. износио 2.009.875.000 динара.

* 1. **Повећање износа дечијег додатка за децу са инвалидитетом**

Опис спроведене мере

Закон о финансијској подршци породици са децом почео је да се примењује 1. јула 2018. године, и на основу захтева који су поднети од тог дана па надаље, за децу са сметњама у развоју и децу са инвалидетом и децу корисника додатка за туђу негу и помоћ за коју је остварено право исплата дечијег додатка врши се у износу који је за 50% већи од редовног износа дечијег додатка (4.500 динара).

 Закон о финансијској подршци породици са децом је почео да се примењује средином 2018. године. Податак о броју деце која су остварила увећани дечији додатак по овом основу биће познат након исплате дечијег додатка за септембар 2019. године.

Планирани буџет за мере 1.3. и 1.6. износио 2.009.875.000 динара.

**Мера 1.5. Поједностављивање услова за остваривање права на дечији додатак**

Опис спроведене мере

Закон о финансијској подршци породици са децом почео је да се примењује 1. јула 2018. године и у поступку остваривања права на дечији додатак подносилац захтева уз захтев подноси само доказе који се не могу преузети из доступних евиденција или прибавити од надлежних органа.

Закон о финансијској подршци породици са децом је почео да се примењује средином 2018. године. Ова мера је са ступањем на снагу овог закона испуњена.

Планирани буџет за мере 1.3. и 1.6. износио 2.009.875.000 динара.

**Мера 1.6. Додељивање права за четворо малолетне деце о којима се родитељи непосредно старају, а не за прво четворо деце у породици по реду рођења**

Опис спроведене мере

Закон о финансијској подршци породици са децом почео је да се примењује 1. јула 2018. године, и по основу захтева поднетих од тога дана, право на дечији додатак може се остварити и за дете вишег реда рођења од четвртог под условом да се за неко дете претходног реда рођења због старосне границе не може остварити право.

Закон о финансијској подршци породици са децом је почео да се примењује средином 2018. године. Број деце која ће остварити право по овом основу познат биће познат по истеку годину дана од примене овог закона и биће приказан у следећем извептају.

Планирани буџет за мере 1.3. и 1.6. износио 2.009.875.000 динара.

**ДОДАТАК ЗА СТАНОВАЊЕ**

**Мера 1.7. Анализа и предлог увођења додатка за становање (стамбена подршка)**

Опис спроведене мере

У Нацрт закона о изменама и допунама Закона о социјалној заштити није уведен додатак за становање због немогућности обезбеђења средстава у буџету Републике Србије.

**Мера 1.8 Спровођење програма унапређења услова становања у подстандардним насељима**

Опис спроведене мере

Кроз програм ИПА 2013 реализују се 2 уговора: ,, Техничка подршка за унапређење услова живота и становања ромске популације која тренутно пребива у неформалним насељима и Грант шема,, Спровођење трајних решења за становање и побољшање физичке инфраструктуре у ромским насељима. Кроз пројекат техничке помоћи се израђује техничка документација за 12 општина и то: Бачка Паланка, Краљево, Шабац, Лајковац, Пожаревац, Костолац, Параћин, Ниш, Власотинце, Бор, Алексинац и Свилањац који је накнадно додат након изласка из програма града Зрењанина (изградња фабрике аутомобилских гума на предметној локацији) на и општине Ковачица (одлучили да се документација финансира из буџета општине како би њоме било обухваћено и не ромско становништво. У 2018 су потпуно завршене активности израде техничке документације у 4 локалне самоуправе и то: Параћин, Костолац, Пожаревац и Лајковац чиме су створени предуслови за трајна стамбена решења за припаднике ромске популације у подстандардним насељима.

Кроз пројекат Грант шеме која се реализује од јуна 2017. године предвиђено је да се кроз изградњу и реконструкцију стамбених објеката и изградњу комуналне инфраструктуре побољшају услови живота ромске популације у следећим општинама/градовима: Чачак, Прокупље, Стара Пазова, Смедерево, Нови Пазар, Лозница, Опово, Бољевац, Ниш, Лебане, Свилањац, Уб и општина Оџаци. Пројектне активности су завршене у следећим локалним самоуправама: Уб, Лебене, Свилањац, Бољевац, Оџаци и Нови Пазар. Пројекти у граду Чачку (немогућност општине да успешно спроведе тендере због притиска локалне заједнице) и Нишу (нерешена реституција) су суспедовани.

Кроз програм ИПА 2014 реализује се уговор: Техничка помоћ за побољшање социо-еконсомих услова живота ромске популације где је планирана интервенција кроз коју ће се након аналазе 100 подстандарних ромских насеља одабрати њих минимум 30 за које ће се израђивати планска и техничка документација у циљу стварања предуслова за стварање трајних решења за становање за припаднике ромске популације. Пројекат је започео 4. марта 2019. године. Трајање пројеката је ограничено на 2 године.

Кроз програм ИПА 2016 који спроводи Стална конференција градова и општина израђује се планска документација за следеће општине: Сомбор, Бач, Беочин, Пећинци, Кучево, Врњачка Бања, Куршумлија, Лесковац, Лебане, Сурдулица, Бујановац, а у циљу стварања предуслова за побољшање живота ромске популације. Трајање програма је 4.5 месеци.

Кроз програм ИПА 2018 планирано је обезбеђивање решења стамбених проблема за 500 породица или око 1500 појединца које припадају осетљивим друштвеним групама у 20 јединица локалне самоуправе. Трајање програма је 36 месеци.

**ЦИЉ 2: АКТИВНА ИНКЛУЗИЈА**

**Мера 2.1. Унапређење прописа који регулишу активацију**

Опис спроведене мере

У току 2018. године урађена је финална верзија Нацрта закона о социјалној заштити, спроведена је jавна расправа, и закон је упућен на мишљење релевантним министарствима и другим органима. Већина мишљења је добијена, и тренутно се ради на изради Предлога закона ради упућивања у даљу процедуру.

Уредба о мерама социјалне укључености корисника новчане социјалне помоћи донета је у октобру 2014. године, а нова уредба ће бити донета по усвајању измена и допуна Закона о социјалној заштити.

Изменама и допунама овог закона, НСЗ је дужна да на основу обавештења центра за социјални рад о плану активације корисника утврди индивидуални план запошљавања и да квартално извештава о испуњењу тог плана.

**Мера 2.2 Успостављени одрживи механизми сарадње који би обухватали, како подршку тешко запошљивим лицима, тако и мобилизацију ресурса у заједници како би се креирале нове могућности за радно ангажовање**

Опис спроведене мере

Основ за ову меру биће успостављен доношењем нове Уредбе о мерама социјалне укључености корисника новчане социјалне помоћи, која ће бити донета по усвајању Измена и допуна Закона о социјалној заштити.

**Мера 2.3 Побољшати приступачност јавних објеката особама са инвалидитетом и обезбеђена пуна приступачност интернет страница јавних институција за све грађане, укључујући особе са инвалидитетом и старија лица**

Опис спроведене мере

У Републици Србији, проблем приступачност решен је креирањем стабилног законодавног и институционалног оквира . У том смислу, донет је Закон о кретању уз помоћ пса водича ( „ Службени гласник РС“, бр. 29/15) и Закон о употреби знаковног језика ( „ Службени гласник РС“, бр. 38/15). Законом о кретању уз помоћ пса водича се први пут на свеобухватан начин регулише право особа са инвалидитетом на кретање уз помоћ пса водича, и то првенствено право слепих и слабовидих лица, али и лица која користе инвалидска колица и других лица која имају статус особе са инвалидитетом, а којима је кретање уз помоћ пса водича неопходно, јер се тако омогућује самосталност ове категорије суграђана, у смислу несметаног и безбедног кретања и физичког приступа различитим објектима у јавној употреби, јавном превозу, јавном и радном простору. Законом о употреби знаковног језика омогућава се право на комуникацију глувих особа са инвалидитетом, у складу са њиховим потребама, односно омогућава се приступачно окружење глувим особама , које услед свог стања, нису у могућности да у потпуности, без употребе знаковног језика као природног облика комуникације, учествују у друштвеном животу. На тај начин је Република Србија испоштовала члан 9. Конвенције о правима особа са инвалидитетом и омогућила особама са инвалидитетом самосталан живот и пуно учешће у свим сферама друштвеног живота. Ова мера је претежно реализована током 2018. године.

**ЦИЉ 3: ПОВЕЋАЊЕ ПОДРШКЕ (ПРИРОДНОЈ) ПОРОДИЦИ У РИЗИКУ, НАСТАВАК ПРОЦЕСА ДЕИНСТИТУЦИОНАЛИЗАЦИЈЕ И РАЗВОЈ ВАНИНСТИТУЦИОНАЛНИХ УСЛУГА У ЗАЈЕДНИЦИ.**

**РАЗВОЈ ВАНИНСТИТУЦИОНАЛНИХ УСЛУГА СОЦИЈАЛНЕ ЗАШТИТЕ**

**Мера 3.1 Доношење подзаконског акта о наменским трансферима који би уредио додатно финансирање услуга социјалне заштите на локалном нивоу са централног ниво**

Опис спроведене мере

Како би се услуге социјалне заштите равномерно развијале на читавој територији Републике Србије држава је 2016. године покренула механизам наменских трансфера доношењем Уредбе о наменским трансферима у социјалној заштити. На тај начин је омогућено да се средства преносе са републичког на локални ниво ка једницама локалне самоуправе које су испод републичког нивоа развијености и не располажу довољним средствима да саме финансирају успостављање и развој услуга социјалне заштите на својој територији. Уредбом је утврђено да се јединицама локалне самоуправе из четврте групе развијености, међу којима су и девастиране јединице локалне самоуправе, наменски трансфер додељује без обзира на обезбеђено учешће у финансирању услуга социјалне заштите из своје надлежности, док ће јединице локалне самоуправе из друге и треће групе развијености бити финансиране путем комплементарног односно допуњујућег финансирања у складу са прописима којима се уређује регионални развој, другим речима, постоји утврђена обавеза јединица локалне самоуправе из друге и треће групе развијености у погледу обезбеђених средстава за социјалну заштиту кроз одлуке о буџетима за буџетску годину у финансирању услуга из надлежности јединица локалне самоуправе за које се врши наменски трансфер.

У складу са Законом о социјалној заштити и прописима о финансирању јединица локалне самоуправе, Република у буџету обезбеђује средства за наменске трансфере који ће подржати услуге социјалне заштите на локалном нивоу дефинисане локалним одлукама о правима и услугама у социјалној заштити.

Средства за ове намене обезбеђују се у буџету Републике. По усвајању измена и допуна Закона о социјалној заштити Уредба о наменским трансферима ће такође бити ревидирана.

 Уредба о наменским трансферима је донета 2016. године. У 2018.години закључено је 109 уговора о наменским трансферима са јединицама локалне самоуправе везано за услуге социјалне заштите из надлежности јединица локлане самоуправе које се финансирају наменским трансферима из буџета Републике Србије.

За ове намене у 2018. години опредељено је 689.999.999,90 динара

**Мера 3.2 Покретање програма који ће оснажити капацитете на локалном нивоу за успостављање услуге становања уз подршку за особе са инвалидитетом**

Опис спроведене мере

У тренутку извештавања податак о број корисника услуге становање уз подршку није познат јер обрада годишњих извештаја о раду установа социјалне заштите није приведена крају.

Програм ''Становање уз подршку-теоријски и практични аспекти пружања услуге'' је током 2018.год. реализован у Црној Гори за групу од 24 полазника. У Србији до сада није реализован ниједан од два акредитована програма који се односе на услугу становања уз подршку.

Број корисника услуге становање уз подршку за 2018 није био познат у тренутку извештавања. Истовремено, у 2018. години није реализован ниједан од два акредитована програма који се односе на услугу становања уз подршку.

Планирани буџет за мере 3.1. и 3.5. износио 1.500.000.000 динара и 4.778.000 евра.

**Мера 3.3 Израда модела о реализацији садржаја и начину успостављања услуге на локалном нивоу и израда програма и обука потенцијалних пружалаца услуга**

Опис спроведене мере

У циљу пружања подршке јединицама локалне самоуправе у успостављању услуга социјане заштите на локалном нивоу, Стална конференција градова и општина је 2016. године приремила и издала Водич за локалне самоуправе „Модели и препоруке за унапређење спровођења законодавног оквира у области социјалне заштите“. Водич је подршка локалним самоуправама у домену спровођења надлежности у области социјалне заштите, посебно у делу који се односи на ревидирање Одлуке о социјалној заштити у складу са важећим Законом о социјалној заштити из 2011. године. Водич садржи предлоге следећих модела аката и то: Модел одлуке о социјалној заштити, предлог Решења о утврђивању економске цене услуге, предлог Решења о утврђивању критеријума за учешће корисника у цени услуге; предлог Правилника о условима обезбеђивања и пружања услуге; предлог Правилника о условима обезбеђивања и пружања следећих стандардизованих услуга социјалне заштите: помоћ у кући, дневни боравак, лични пратилац детета, персонална асистенција и услуга свратиште.

Модел локалних аката за успостављање услуге социјалне заштите на локалном нивоу је израђен 2016. године и доступан на интернет страници Сталне конференције градова и општина[[58]](#footnote-58).

Планирани буџет за мере 3.1. и 3.5. износио 1.500.000.000 динара и 4.778.000 евра.

**Мера 3.4 Унапређење капацитета за ширење и развој ванинституционалних услуга као што су персонална асистенција, становање уз подршку за младе који напуштају смештај, склоништа за жртве породичног насиља, услуге личног пратиоца за децу**

Опис спроведене мере

Иако је предвиђено да у 2016. години буде смањен број корисника у резиденцијалним установама социјалне заштите, подаци Министарства за рад, запошљавање, борачка и социјална питања бележе да је у 2014. години било 13.755 корисника у резиденцијалним установама социјалне заштите, док је крајем 2016. године тај број био 13.808.

У децембру 2014. године на резиденцијалном смештају било је укупно 837 деце, у децембру 2017. године 761 дете. Број деце на резиденцијалном смештају смањен је за 9% у периоду 2014 – 2017. година.

Повећан је број услуга социјалне заштите на нивоу локалне заједнице у укупном износу броја услуга (Табела 1).[[59]](#footnote-59)

**Број услуга социјалне заштите на нивоу локалне заједнице**

Табела 1.

|  |  |
| --- | --- |
| Врста услуге | Број услуга по годинама |
| **2016** | **2017**  |
| Дневни боравци | 23 | 35 |
| Лични пратилац | 13 | 7 |
| Персонални асистент | 7 | 11 |
| Помоћ у кући | 39 | 62 |
| Прихватилишта | 34 | 8 |
| Свратиште | 1 | 2 |
| Становање уз подршку | 4 | 4 |
| УКУПНО | **121** | **129** |

Други индикатор, повећан број корисника услуга социјалне заштите у оквиру сваке од успостављених услуга није праћен у 2014. години. Према годишњим извештајима о раду лиценцираних пружалаца услуга социјалне заштите, за 2016. и 2017. годину постоје подаци (Табела 2). С обзиром да је Републички завод за социјалну заштиту 2016. године почео да прикупља извештаје лиценцираних пружалаца услуга социјалне заштите, подаци за базну 2014. годину, не постоје. Приметан је пораст укупног броја корисника услуга социјалне заштите на нивоу локалне заједнице.

**Број корисника услуга социјалне заштите на нивоу локалне заједнице**

Табела 2.

|  |  |
| --- | --- |
| Врста услуге | Број корисника услуга по годинама |
| **2016** | **2017**  |
| Дневни боравци | 705 | 867 |
| Лични пратилац | 461 | 616 |
| Персонални асистент | 119 | 153 |
| Помоћ у кући | 9574 | 12008 |
| Прихватилишта | 2266 | 838 |
| Свратиште | 295 | 356 |
| Становање уз подршку | 45 | 37 |
| УКУПНО | **13.465** | **14.875** |

**Мера 3.5 Унапређење капацитета система социјалне заштите за остваривање права и обезбеђивање услуга жртвама трговине људима**

Опис спроведене мере

Почетком фебруара 2019. год. отворено је прво Прихватилиште за жртве трговине људима, као прво у систему социјалне заштите. Намењено је женама и девојкама старијим од 16 година. У прихватилишту је обезбеђен смештај, 24-часовни надзор, висок ниво безбедности, адекватна помоћ и подршка.

 Обезбеђено функционисање склоништа за жртве трговине људима.

Планирани буџет за мере 3.1. и 3.5. износио 1.500.000.000 динара и 4.778.000 евра.

**НЕМАТЕРИЈАЛНА ПОДРШКА ПРИРОДНОЈ ПОРОДИЦИ У РИЗИКУ**

**Мера 3.6 Измена правилника о интерресорним комисијама, промена начина њиховог функционисања**

Опис спроведене мере

Спровођење мере одложено за период 2019-2020.

**Мера 3.7 Припремање програма обуке за подршку породицама у ризику од измештања деце из породице, и спровођење обука стручних радника у сектору социјалне заштите за примену ових програма и пружаоцима услуга**

Опис спроведене мере

Спровођење мере одложено за период 2019-2020.

**Мера 3.8 Дефинисање стручних процедура при измештању деце из природне породице**

Опис спроведене мере

Овлашћење за измештање детета из природне породице има центар за социјални рад – орган старатељства, у складу са чланом 332. став 2. Породичног закона, када је дете потребно заштити применом мере привремене старатељске заштите. Осим тога, Правилник о организацији, нормативима и стандардима рада центра за социјални рад ("Сл. гласник РС", бр. 59/2008, 37/2010, 39/2011 - др. правилник и 1/2012 - др. правилник) садржи одредбе које се примењују у поступању центра за социјални рад у ситуацијама измештања детета из природне породице. Наиме, чланом 51. Правилника, центар за социјални рад пружа непосредно и у сарадњи са другим службама и органима у локалној заједници услуге неодложне интервенције, када је потребно заштити дете и предузети мере за осигурање безбедности, односно када постоје оправдани разлози да би непредузимањем хитних мера и услуга из надлежности центра дошло до угрожавања живота, здравља и развоја особе којој је потребна заштита. Стручни поступак процене стања и потреба детета и планирање мера и услуга за дете, такође је прописан наведеним правилником. По издвајању детета из природне породице, и након примене мере привремене старатељске заштите и обезбеђивања детету алтернативног смештаја, орган старатељства је дужан да одмах покрене судски поступак за лишење родитељског права родитеља детета или поступак за заштиту права детета.

 Наведене мере се редовно спроводе у пракси рада центара за социјални рад. Додатно, кроз реализацију акредитованог програма обуке ”Примена старатељства у центрима за социјални рад - улога, обавезе и одговорности водитеља случаја и правника'' око 400 стручњака из центара за социјални рад прошло је обуку за примену наведене мере у пракси заштите деце.

Механизам контроле је уређен актуелним Законом о социјалној заштити – кроз инспекцијски надзор и надзор над стручним радом (по садашњем законском решењу покрива само део пружалаца услуга). Супервизијска подршка, по закону у надлежности је завода за социјалну заштиту. У текућим изменама и допунама Закона о социјалној заштити планира се унапређење ових елемената квалитета система социјалне заштите.

Постоји стандардна процедура при измештању деце из природне средине, док је механизам контроле је уређен актуелним Законом о социјалној заштити. Очекује се унапређење механизма усвајањем новог закона.

**Мера 3.9 Увођење праксе ране идентификације и пружање подршке трудницама у ризику (међусекторски пројекат)**

Током 2018. године, није израђен међусекторски пројекат, нити је израђен протокол о поступању ради ране идентификације и пружања подршке трудницама у ризику (у сарадњи са здравственим институцијама). Почетак ове акитивности је одложен за период од 2019. године.

**Мера 3.10 Ближе уређивање процене потреба и планирање подршке деци са сметњама у развоју и њиховим породицама**

Опис спроведене мере

Мера је делимично спроведена кроз пилотирање услуге породични сарадник. Изменама и допунама Закона о социјалној заштити планирана је услуга породични сарадник у оквиру услуга интензивне подршке породици са децом. Изменама и допунама Закона о социјалној заштити успоставља се правни основ за оснивање центара за децу, младе и породицу који ће се бавити пружањем услуга интензивне подршке породицама са децом.

Процедуре и инструменти за процену потреба и планирање подршке деци са сметњама у развоју и њиховим породицама биће утврђене по доношењу измена и допуна Закона о социјалној заштити.

У 2018. години у РЗСЗ су реализоване следеће групе активности: подршка сарадњи и размени међу актерима који су укључени у пружање услуге Породични сарадник, организовање и реализација неопходне додатне обуке за пружаоце услуга, анализа услуге из перспективе њеног утицаја на превенцију и сузбијање породичног насиља над децом и подршка раду Радне групе за измене и допуне Закона о социјалној заштити у области дефинисања групе услуга за интензивну подршку породици и побољшање нацрта подзаконских аката.

Мера је елимично спроведена кроз пилотирање услуге породични сарадник.

**ДЕИНСТИТУЦИОНАЛИЗАЦИЈА**

**Мера 3.11 Израда плана трансформације институција, између осталог и да би се, у условима смањења броја корисника у домовима, на ефикаснији начин искористили постојећи инфраструктурни и стручни ресурси**

Опис спроведене мере

Током 2018. године сачињене су прве радне верзије Стратегије развоја социјалне заштите за период 2019 – 2025 и Стратегије деинституционализације и развоја услуга у заједници за период 2019 – 2025 са пратећим Акционим планом. Један од исхода стратегије деинституционализације биће и доношење планова трансформације сваке појединачне установе за смештај корисника.

Мера је делимично спроведена с обзиром да је у току доношење планова за трансформацију установа за смештај корисника.

Планирани буџет за мере 3.11. и 3.12. износио 2.478.000 евра.

**Мера 3.12 Унапређење развоја сродничког смештаја, сродничког хранитељства, хранитељства за децу са инвалидитетом и хранитељства за децу жртве трговине људима и других облика насиља**

Опис спроведене мере

У партнерству са Министарством за рад, запошљавање, борачка и социјална питања, Дечији фонд уједињених нација (УНИЦЕФ), Центар за истраживања у социјалној политици и социјалном раду Факултета политичких наука Универзитета у Београду и Институт за психологију, развијен је научно истраживачки пројекат чији је циљ стицање знања о добробити адолесцената на породичном смештају у Србији. Ово истраживање има за циљ и да укаже на будуће потребе реформе система заштите деце, као наставак тренутних активности Министарства за рад, запошљавање, борачка и социјална питања и других партнера у спровођењу реформе социјалне заштите. Теренски део истраживања (квантитативно и квалитативно) је успешно окончан на селектованом репрезантивном узорку. Анализа података и финализација извештаја планирана је за прву половину 2019.

Планирани буџет за мере 3.11. и 3.12. износио 2.478.000 евра.

**ЦИЉ 4: УНАПРЕЂЕЊЕ СИСТЕМА ДУГОТРАЈНЕ НЕГЕ**

**Мера 4.1 Преиспитивање оправданости постојања давања за помоћ и негу из два система (накнада по основу осигурања и социјално давање) и анализа висине основног додатка**

Опис спроведене мере

Још увек се нису стекли услови за се ово право реализује у оквиру једног система.

Током 2016., 2017. и 2018. године су извршене припреме за спровођење анализе, које супрвобитно биле планиране за 2016. и 2017. годину. Анализе ће бити спроводене током 2019. и 2020.

**Мера 4.2 Информисање о правима и помоћ при аплицирању за остваривање права**

Опис спроведене мере

Спровођење мере ће бити реализовано током 2019. године.

**Мера 4.3 Повезивање новчаних давања са одговарајућим услугама**

Опис спроведене мере

У 2018.год. формирана је и радна група Министарства која ће радити на изради Закона о социјалној карти у циљу информационог повезивања различитих сектора (сектора социјалне заштите, сектора дечје заштите и сектора борачко-инвалидске заштите). Успостављање хардверске и софтверске инфраструктуре у дата центру на којој ће бити имплементирано апликативно решење информационог система планирано је до краја 2019. год. Такође, Акциони план за спровођење програма Владе РС, као један од приоритетних циљева дефинише управо успостављање информационог система. Очекује се да ће повезивање база података и успостављање информационог система за резултат имати и бољу таргетираност корисника новчаних социјалних помоћи.

Делимична повезаност различитих база постоји и сада с обзиром да су центри за социјални рад већ повезани са 6 база података из којих директно ''повлаче'' податке потребне за остваривање права прописаних Законом о социјалној заштити. Наиме, Законом о општем управном поступку прописана је обавеза првостепених органа да доказе у поступку прибављају по службеној дужности, што се остварује у оквиру е ЗУП кроз могућност приступања базама података: Министарства унутрашњих послова, Републичког геодетског завода, Националне службе за запошљавање, матичних књига, Републичког фонда за пензијско и инвалидско осигурање и Пореске управе.

**Мера 4.4 Дефинисање мреже социјално-здравствених установа**

Опис спроведене мере

Спровођење мере одложено за период 2019-2020.

**ЦИЉ 5: УНАПРЕЂЕЊЕ КВАЛИТЕТА УСЛУГА, ЈАЧАЊЕ КОНТРОЛНИХ И РЕГУЛАТОРНИХ МЕХАНИЗАМА, МОНИТОРИНГА И ЕВАЛУАЦИЈЕ**

**КВАЛИТЕТ УСЛУГА**

**Мера 5.1 Заокруживање процеса лиценцирања пружалаца услуга и стручних радника у социјалној заштити и ширење понуде акредитованих програма едукације стручних радника на основу којих се добијају лиценце**

Опис спроведене мере

Процес лиценцирања је континуиран процес који тече могућом динамиком, у 2018. години се улази у процес обнављања првих издатих лиценци.

У току 2018.године на акредитацију је пријављено 18 програма, од чега су 15 (83,33%) програма аутори сврстали у основне програме. За 7 програма је тражена допуна конкурсне документације. Потпуне и уредне пријаве за акредитацију унете су у Регистар пријава за акредитацију према редоследу пријема.

У току 2018.године акредитовано је укупно 19 програма, пријављених током 2017. и 2018.године. Такође, обновљена је акредитација 64 програма. На крају 2018.године у Регистру акредитованих програма има 170 програма, а разврстано по областима на које се односе њихови садржаји преглед изгледа овако: Развој општих компетенција у социјалној заштити (укупно 36), Подршка одраслим и старијим особама у систему социјалне заштите (укупно 24), Подршка деци и младима (укупно 25), Подршка маргинализованим групама (укупно 13), Подршка особама и деци са инвалидитетом (укупно 35), Подршка породици (укупно 37).

Током 2018.године у Регистар реализованих програма унете су 263 реализације, које је похађало укупно 4912 учесника. Овој број није коначан, будући да је уобичајено да Извештаји о обукама одржаним крајем године, стижу и у првих неколико месеци наредне године.

У 2018. години издате су 128 лиценце организацијама социјалне заштите за пружање услуга. Укупан број издатих лиценци организацијама социјалне заштите закључно са 31.12.2018. године је 464[[60]](#footnote-60). У 2018. је издато 255 лиценци за 255 лица. У току 2018.године акредитовано је укупно 19 нових програма, тако да на крају 2018.године у Регистру акредитованих програма има 170 програма[[61]](#footnote-61).

Планирани буџет за мере 5.1. и 5.4. износио 1.060.422.262 динара и 3.100.000 евра.

**Мера 5.2 Формулисање и спровођење програма подршке недржавним пружаоцима услуга социјалне заштите**

Опис спроведене мере

У 2018. закључено је 109 уговора о наменским трансферима са јединицама локалне самоуправе везано за услуге социјалне заштите из надлежности ЈЛС које се финансирају наменским трансферима из буџета Републике Србије, у складу са Уредбом о наменским трансферима. За ове намене у 2018.год. опредељено је 689.999.999,90 дин.

Спроведен је Јавни позив за подношење предлога пројеката за доделу средстава за подстицање програма и реализацију активности од јавног интереса из области заштите породице, деце и социјалне заштите на коме је изабрано 12 пројеката за финансирање у укупном износу од 5 милиона динара.

Успостављен програм подршке недржавним пружаоцима услуга социјалне заштите на основу кога је у 2018. године закључено је 109 уговора о наменским трансферима са јединицама локалне самоуправе везано за услуге социјалне заштите из надлежности јединица локлане самоуправе које се финансирају наменским трансферима из буџета Републике Србије. Такође, изабрано 12 пројеката за финансирање на Јавни позив за подношење предлога пројеката за доделу средстава за подстицање програма и реализацију активности од јавног интереса из области заштите породице, деце и социјалне заштите.

За ове намене у 2018. године опредељено је 689.999.999,90 динара

**Мера 5.3 Унапређени механизми за мапирање корисника социјалне заштите**

Опис спроведене мере

Спровођење мере одложено за период 2019-2020.

**Мера 5.4 Унапређење квалитета неге у установама које ће задржати функцију смештаја**

Према подацима Министарства за рад, запошљавање, борачка и социјална питања опредељена средства за установе социјалне заштите у 2018. години на позицији 511 - (зграде и грађевински објекти) износе 229.376.997,00 динара, и на 512 - (опрема) 156.936.704,00. Нема података о ефектима уложених средстава.

 У 2018. извршено је 250 инспекцијских надзора. Издато је 8 забрана рада илегалним домовима за старије.

Планирани буџет за мере 5.1. и 5.4. износио 1.060.422.262 динара и 3.100.000 евра.

**РЕГУЛАЦИЈА**

**Мера 5.5 Уношења елемената који ће да обезбеде индивидуализацију услуга у складу са потребама појединачних корисникa**

Опис спроведене мере

На основу Закона о социјалној заштити за сваког корисника сачињава се индивидуални план услуга, у сарадњи центра за социјални рад и пружаоца услуга, и уз партиципацију самог корисника.

Пружалац услуге социјалне заштите сачињава индивидуални план заштите корисника, у складу са процењеним степеном подршке потребне корисницима, другим потребама и капацитетима пружаоцима услуге. Праћење ове мере предвиђено континуирано на годишњем нивоу.

**Мера 5.6 Анализирати праксу израде и примене критеријума за пријем корисника ванинституционалних услуга социјалне заштите**

Опис спроведене мере

Израда критеријума за пријем корисника ванинституционалних услуга социјалне заштите је у надлежности пружаоца услуга. Квалитативна анализа њихових садржаја се спроводи у оквиру поступка лиценцирања – ради стандардизације критеријума, а контрола праксе и примене критеријума у оквиру контроле – инспекцијсих надзора.

Критеријуми за пријем корисника ванинституционалних услуга социјлане заштите су у складу са ефикасним и правичним коришћењем права на локалном нивоу сматрају се успостављеним, али се ова мера се прати континуирано.

**КОНТРОЛА, МОНИТОРИНГ, ЕВАЛУАЦИЈА**

**Мера 5.7 Увођење праћења и оцене квалитета услуга социјалне заштите (укључујући и процену задовољства корисника)**

Опис спроведене мере

Контрола квалитета услуга се спроводи кроз процес лиценцирања и обнављања лиценци, инспекцијске надзоре (редовне, ванредне, контролне) и право корисника на притужбу и жалбу уколико није задовољан пруженом услугом.

Инспекција социјалне заштите је од ступања на снагу Закона о инспекцијском надзору увела праксу налагања пружаоцима услуга да изврше самопроцену квалитета услуга по контролним листама.

**Мера 5.8 Ширење регионалних центара за породични смештај и усвојење (успостављање још 2 центра) и дефинисање и унапређење њихове контролне функције**

Опис спроведене мере

У току је формирање Центра за породични смештај и усвојење у Суботици. У надлежности је АП Војводина. Донета је одлука Покрајинсле владе овог центра., а именован је вршилац дужности директора. Тренутно се ради се на изради унутрашњих аката и очекује се почетак рада у до краја 2019. године.

**Мера 5.9 Размена искустава и избор примера добре праксе у области услуга социјалне заштите које су успостављене на локалном нивоу и које су се показали као добар инструмент евалуације и као важан мотивациони фактор за унапређење услуга у мандату локалних самоуправа**

Опис спроведене мере

Спровођење мере одложено за период 2019-2020.

**Мера 5.10 Јачање инспекцијских служби (повећање броја запослених, успостављање нове организације и начина рада)**

Опис спроведене мере

Инспекција социјалне заштите организована је на три нивоа, при органима управе: Одељење за инспекцијски надзор Министарства за рад, запошљавање, борачка и социјална питања у оквиру Сектора за бригу о породици и социјалну заштиту, покрајинска инспекција социјалне заштите у оквиру Покрајинског секретаријата за социјалну политику, демографију и равноправност полова, као и инспекција у оквиру Секретаријата за социјалну заштиту града Београда. Инспекцијски надзор над пружаоцима услуга социјалне заштите је у 2018 години реализовало укупно 13 инспектора социјалне заштите (9 на нивоу Републике, 3 Покрајине и 1 у Београду)[[62]](#footnote-62)

У Инспекцији социјалне заштите ангажовано је 9 инспектора у Министарству за рад, запошљавање, борачка и социјална питања, 3 у Покрајинском секретаријату за социјналну политику, демографију и равноправност полова и 1 у Секретаријату за социјалну заштиту града Београда.

.

**ЦИЉ 6: ПОВЕЗИВАЊЕ ЦЕНТАРА ЗА СОЦИЈАЛНИ РАД СА ИНСТИТУЦИЈАМА КОЈЕ ОБЕЗБЕЂУЈУ УСЛУГЕ ИЗ ОБЛАСТИ ЗДРАВСТВЕНЕ ЗАШТИТЕ, ОБРАЗОВАЊА И ЗАПОШЉАВАЊА, АЛИ И СА ПОЛИЦИЈОМ, ПРАВОСУДНИМ ОРГАНИМА, ОРГАНИЗАЦИЈМА ЦИВИЛНОГ ДРУШТВА КОЈЕ ЗАСТУПАЈУ ПОЈЕДИНЕ ДРУШТВЕНО ОСЕТЉИВЕ ГРУПЕ, ЦРВЕНИМ КРСТОМ, ОДГОВАРАЈУЋИМ СЛУЖБАМА ЛОКАЛНЕ САМОУПРАВЕ**

**Мера 6.1 Ширење праксе прибављања докумената у име корисника, подршку посебно угроженим групама при аплицирању за поједина права**

Опис спроведене мере

Законом о општем управном поступку прописана је обавеза првостепених органа да доказе у поступку прибављају по службеној дужности, што се остварује у оквиру Закона о управном поступку -а кроз могућност приступања базама података Министарства унутрашњих послова, Републичког геодетског завода, Националне службе за запошљавање, мпоРепубличког фонда за пензијско и инвалидско осигурање, и Пореске управе и подацима које садрже матичне књиге.

Током 2017. године центри за социјални рад су имали могућност да директно узимају податке из 6 база података, а током 2018. године започет је рад на изради Закона о социјалној карти, који ће омогућити умрежавање 3 базе података и прибављање докумената у име корисника (база социјалне заштите, база дечје заштите и база борачко-инвалидске заштите).

**Мера 6.2 Информационо повезивање различитих сектора како би се обезбедило да корисници без административних препрека могу да остваре права из области социјалне заштите**

Опис спроведене мере

Центри за социјални рад и Министарство за свој рад немају јединствен информациони систем у области социјалне заштите и његово обезбеђење представља један од приоритета. Извршена је анализа постојећег стања и одређен је пут реализације који ће ићи кроз анализу употребљивости постојећег софтверског решења из пројекта ''ДИЛС'' које није заживело у пракси ради доношења одлуке о његовој доради или изради новог софтверског решења. Предвиђено је да се у првој половини 2019. године заврши предметна анализа и отпочне набавка новог или дорада постојећег решења, а све треба завршити у предстојећем двогодишњем периоду. Реализација мере предвиђена за период 2019-2020.

**Мера 6.3 Побољшан систем сарадње између центара за социјални рад и других органа ради заштите корисника и интегрисаног приступа**

Опис спроведене мере

Центар за социјални рад, у складу са проценом потенцијала и потреба корисника самостално или у сарадњи са надлежним органом јединице локалне самоуправе и носиоцима појединих активности, може закључити протокол о сарадњи и са другим субјектима који у оквиру својих надлежности могу да допринесу социјалној укључености корисника (нпр. Црвени крст, агенција за запошљавање, привредно друштво, предузеће за професионалну рехабилитацију и запошљавање особа са инвалидитетом, удружења и др.).

Иначе, према члану 7. Закона о социјалној заштити којим је регулисана сарадња у пружању услуга социјалне заштите, ''установе и други облици организовања утврђени законом који обављају делатност, односно пружају услуге социјалне заштите сарађују са установама предшколског, основног, средњег и високог образовања, здравственим установама, полицијом, правосудним и другим државним органима, оргнима територијалне аутономије, односно органима јединица локалне самоуправе, удружењима и другим правним и физичким лицима. Сарадња у пружању услуга социјалне заштите остварује се првенствено у оквирима и на начин утврђен споразумима о сарадњи.''

**Мера 6.4 Анализа, усклађивање и редефинисање улоге актера на локалном нивоу који су настали током имплементације различитих пројеката усмерених на поједине угрожене групе и сагледавање њихових мултисекторских потенцијала (ромски координатори, здравствени медијатори канцеларије за младе, педагошки асистенти**

Опис спроведене мере

Спровођење мере одложено за период 2019-2020.

**ПЕНЗИЈЕ**

Пензијски систем Србије суочава се са сличним изазовима као и системи других европских земаља услед убрзаног старења становништва и раста броја пензионера у односу на економски активно становништво. Поред тога, постоје и одређене специфичности карактеристичне за Србију – наслеђе неоправдано издашних давања у прошлости и коришћења пензијског система за решавање вишка запослених у транзицији, дугорочан пад запослености и њен низак ниво, као и раширена сива економија и краћи животни век становништва у односу на друге европске земље.

Основни изазов за пензијски систем Србије, као и за системе других држава, јесте да истовремено обезбеди адекватне и финансијски одрживе пензије, а та два циља је углавном тешко помирити.

**УНАПРЕЂЕЊЕ ФИНАНСИЈСКЕ ОДРЖИВОСТИ ПЕНЗИЈСКОГ СИСТЕМА**

**ЦИЉ 1: УНАПРЕЂЕЊЕ СИСТЕМА БЕНЕФИЦИРАНИХ ПЕНЗИЈА**

**Мера 1.1 Анализа могућности обустављања исплате дела пензије остварене по посебним прописима, у случају поновног ступања у осигурање**

Опис спроведене мере

Спровођење мере одложено је за период 2019-2020. година услед измене приоритета у области обавезног пензијског и инвалидског осигурања.

**Мера 1.2 Анализа могућности за укидање увећања пензије од 20% осигураницима који остварују пензију по посебним прописима**

Опис спроведене мере

Спровођење мере одложено је за период 2019-2020. година услед измене приоритета у области обавезног пензијског и инвалидског осигурања.

**Мера 1.3 Доношење подзаконских аката о бенефицираном стажу за посебне категорије (МУП, БИА)**

Опис спроведене мере

БИА и МУП су донели одговарајуће правилнике или измене постојећих правилника почетком 2015. године. Пореска управа је то учинила 2013. године. Према одредбама измена и допуна Закона о ПИО које су усвојене у септембру 2018. године, у року од 18 месеци од ступања закона на снагу (тј. до краја марта 2020. гдоине) биће донети нови подзаконски акти о бенефицираном стажу за посебне категорије.

**Мера 1.4 Анализа могућности реформе концепта бенефицираног стажа**

Опис спроведене мере

Анализа ће бити комплетирана у 2019. или 2020. години. Реализација мере је предвиђена за период 2019 -2020. година.

**ЦИЉ 2: УНАПРЕЂЕЊЕ ЕФИКАСНОСТИ СПРОВОЂЕЊА ПЕНЗИЈСКОГ И ИНВАЛИДСКОГ ОСИГУРАЊА**

**Мера 2.1 Унапређење базе података у Централном регистру обавезног социјалног осигурања**

Опис спроведене мере

Централни регистар обавезног социјалног осигурања, основала је Влада, Одлуком о оснивању у јулу 2010. године, а на основу Закона о Централном регистру обавезног социјалног осигурања („Службени гласник РС“, бр. 95/2018) и закона који уређује рад јавних служби, док се средства за обављање делатности Централног регистра обезбеђују из буџета Републике Србије, на разделу Министарства финансија, у складу са Законом о министарствима („Службени гласник РС“ број 44/14). Законом о Централном регистру обавезног социјалног осигурања, утврђена је делатност Централног регистра.

Централни регистар је електронски сервис који је оперативно пуштен у рад у августу 2013. године. Портал Централног регистра намењен је, како обвезницима подношења пријаве на обавезно социјално осигурање у електронском облику, тако и осигураницима, односно грађанима ради провере – електронским путем својих података о обавезном социјалном осигурању. С друге стране, у јануару месецу 2016. године успостављена размена података између Пореске управе и Централног регистра о обрачунатим и плаћеним доприносима, као и размена тих података између Централног региста и организација обавезног социјалног осигурања (Републичког фодна пензијског и инвалидксог осигурања, Републичког фонда задравственог осигурања и Националне службе за запошљавање).

У складу са тим може се рећи да је Централно регистар своју пуну оперативност постигао у 2016. години, а тиме и да је ова мера реализована, односно напомињемо да није било промена у односу на 2016. и 2017. годину .

**Мера 2.2 Унапређење ефикасности рада Републичког фонда за пензијско и инвалидско осигурање**

Опис спроведене мере

На спровођење предвиђене мере, утицала је околност да је у 2018. години број примљених захтева за решавање повећан за 9,5% у односу на 2017. годину, да су крајем месеца септембра 2018. године ступиле на снагу измене и допуне Закона о пензијском и нвалидском осигурању које су подразумевале неопходност вандредног покретања и спровођења великог броја поступака по службеној дужности који се односе на већ остварена права из пензијског инвалидског осигурања као и смањени кадровски капацитет, што је заједно довело да се постављени циљ од 90,5% у мањој мери не постигне.

Наведене податке могуће је верфиковати увидом у Стратешки план Фонда ПИО 2018-2020. године , Финансијски план Фонда ПИО.

**Успостављена електронска размена података са другим државама**

Тренутно се примењују споразуми о електронској размени података у области ПИО закључени са 2018. годиномса Фондовима са подручја бивше СФРЈ (Република Северна Македонија, Црна Гора, Република Хрватска, Република Словенија. Споразум са Федерацијом Босне и Херцеговине још увек није потписан, с обзиром на техничке проблеме на страни Пензијског фонда Федерације Босне и Херцеговине и поред спремности Републичког фонда за пензијско и инвалидско осигурање за реализацију истог, али је Споразум о електронској размени података у области ПИО потписан да Републиком Српском.

Тренутно се спроводе активности у циљу закључења нових споразума о електронској размени података са пензијским фондовима других држава. Са пензијским фондовима Републике Немачке и Републике Аустрије предстоји усаглашавање правног аспекта споразума имајући у виду проблематику која се односи на заштиту података о личности. Са пензијским фондовима Републике Италије, Републике Мађарске и Руске Федерације отпочели су први иницијални разговори .

**Израђен документ о анализи увођења дигиталног потписа**

Спроведена је анализа свих пословних процеса која дефинише начин имплементације дигиталног потписа у електронском половању Фонда ПИО. На проширењу функционалности Портала Е – управа се ради у континуитету од 2014.године до данас.

Наведене податке могуће је верфиковати увидом у Стратешки план Фонда ПИО 2018-2020.

**Унапређена електронска комуникација са странкама (омогућено подношење захтева за добијање седам потврда преко интернета**)

Поред могућности да странке електронским путем подносе захтеве за издавање одговорајућих потврда, током 2018. године на сајту Фонда ПИО омогућена је нова електронска услуга за слепа лица са оштећеним видом кроз озвучење свих садржаја сајта , опцијом „Читај ми“.( [www.pio.rs/Elektronski](http://www.pio.rs/Elektronski) servisi /E-ZAHTEVI - падајући мени врсте захтева).

**ЦИЉ 3: ПРИЛАГОЂАВАЊЕ ПАРАМЕТАРА ОБАВЕЗНОГ ОСИГУРАЊА ДЕМОГРАФСКИМ КАРАКТЕРИСТИКАМА И ПРОМЕНАМА**

**Мера 3.1 Анализа могућности везивања старосне границе за пензионисање са променама у очекиваној дужини живота**

Опис спроведене мере

 Анализа ће бити комплетирана у 2019. или 2020. години.

**Мера 3.2 Анализа могућности ревидирања услова и параметара за превремену пензију**

Опис спроведене мере

Анализа ће бити комплетирана до краја 2019. године

**ЦИЉ 4: РЕФОРМИСАНА ПРАВА У ОКВИРУ ОБАВЕЗНОГ ОСИГУРАЊА**

**Мера 4.1 Анализа могућности за реформу концепта инвалидности**

Опис спроведене мере

Услед измене приоритета у области обавезног пензијског и инвалидског осигурања реализација ове мере одложенa је за период 2019-2020. година.

**Мера 4.2 Анализа могућности реформе права на породичну пензију**

Опис спроведене мере

Услед измене приоритета у области обавезног пензијског и инвалидског осигурања реализација ове мере одложенa је за период 2019-2020. година.

**ЦИЉ 5: УНАПРЕЂЕНА ЗАШТИТА НАЈНИЖЕГ СТАНДАРДА СТАРИЈИХ**

**Мера 5.1 Разматрање концепта најнижег износа пензије и алтернативних мера заштите минималног стандарда старијих**

Опис спроведене мере

Услед измене приоритета у области обавезног пензијског и инвалидског осигурања реализација ове мере одложенa је за период 2019-2020. година.

**ЦИЉ 6: ОЧУВАЊЕ АДЕКВАТНЕ ВИСИНЕ ПЕНЗИЈА**

**Мера 6.1 Анализа начина усклађивања пензија и општег бода**

Опис спроведене мере

Израда анализе започета је током 2018. године. Очекује се да ће бити завршена у првој половини 2019. године.

**Мера 6.2 Реформа осигурања пољопривредника**

Опис спроведене мере

Реализација мере је предвиђена за период 2018-2020. година. Иницијална анализа и предлог су урађени 2018. године у Министарству за рад, запошљавање, борачка и социјална питања и упућени Министарству пољопривреде. Очекује се да ће анализа бити готова а предлог формулисан у току 2019. или 2020. године.

**ЦИЉ 7: УНАПРЕЂЕНА ЗАШТИТА НАЈНИЖЕГ СТАНДАРДА СТАРИЈИХ**

**Мера 7.1 Анализа начина за унапређење улоге добровољних пензијских фондова у оквиру пензијског система**

Опис спроведене мере

Анализа ће бити урађена у 2019. години.

**ЗДРАВСТВЕНИ СИСТЕМ**

**ПРАВЦИ ДЕЛОВАЊА У ОДНОСУ НА ИЗАЗОВЕ У ПРИСТУПАЧНОСТИ ЗДРАВСТВЕНЕ ЗАШТИТЕ СТАНОВНИШТВУ**

Група циљева и мера које се односе на повећање приступачности здравствене заштите обухвата пре свега бољу финансијску приступачност здравствене заштите свим рањивим друштвеним групама, а нарочито повећање приступачности за сиромашне и особе старије од 65 година, затим већу физичку приступачност за особе са инвалидитетом и и културалну приступачност за особе ромске националности, смањивање дискриминације ових групаи њихово укључивање путем развоја интегративних здравствених услуга.

**ЦИЉ 1: БОЉА ФИНАНСИЈСКA И ФИЗИЧКA ДОСТУПНОСТ ЗДРАВСТВЕНЕ ЗАШТИТЕ СВИМ РАЊИВИМ ДРУШТВЕНИМ ГРУПАМА**

**Мера 1.1. Повећати трансфере из буџета за здравствену заштиту особа изложених повећаном ризику оболевања и социјално угроженом становништву у складу са Законом о доприносима за обавезно социјално осигурање („Службени гласник Републике Србије“ бр. 84/04, 61/05, 62/06, 5/09, 52/11, 101/11, 47/13, 108/13, 57/14, 68/14 – др. закон, 112/15, 113/17 и 65/18)**

Опис спроведене мере

Законом о здравственом осигурању прописано је право на здравствено осигурање лица која припадају групацији становништва која је изложена повећаном ризику оболевања, којима је неопходно лечење болести од већег социјално медицинског значаја и социјално угроженом становништву. Средства за уплату доприноса за обавезно осигурање тих лица обезбеђују се у буџету Републике Србије на основицу и по стопи доприноса прописаној Законом за обавезно здравствено осигурање.

**Мера 1.2. Формирати мобилне тимове у домовима здравља разуђених општина који би посећивали старије особе са инвалидитетом и ромска насеља у удаљеним подручјима**

 Опис спроведене мере

Спровођење мере одложено је за период 2019-2020. година.

**Мера 1.3. Успоставити службе телефонског саветовања за старије особе и особе са инвалидитетом у домовима здравља**

Опис спроведене мере

У свим домовима здравља, осим непосредног, пацијентима је омогућен и контакт путем телефона, по појединим службама домова здравља у којима пацијенти бирају изабране лекаре (општа медицина, гинекологија, педијатрија, стоматологија). Поједини домови здравља имају организована и саветовалишта за одређене болести, а сваки од изабраних лекара, у оквиру рада, у обавези је да даје потребна обавештења и савете пацијентима.

**Мера 1.4. Увести редовну институционализовану обуку волонтера из невладиног сектора за помоћ старијим особама и особама са инвалидитетом**

Опис спроведене мере

Спровођење мере одложено је за период 2019-2020. година.

**ЦИЉ 2: БОЉА ДОСТУПНОСТ ЗДРАВСТВЕНЕ ЗАШТИТЕ СТАРИЈИМ ОД 65 ГОДИНА**

**Мера 2.1. Развити и ојачати рад у области кућног лечења и неге и палијативног збрињавања у домовима здравља свих „старих“ општина Србије**

Опис спроведене мере

Домови здравља имају организоване службе кућног лечења или, у оквиру службе за здравствену заштиту одраслих, неодложну помоћ и патронажну службу, управо ради пружања потребних здравствених услуга пацијентима који, због здравственог стања, нису у могућности доћи до здравствене установе и лекара.

**Мера 2.2. Наставити са оснивањем посебних јединица за палијативно збрињавање у оквиру одељења за продужено лечење и негу у стационарним здравственим установама са фондом постеља према потребама здравственог стања старих на нивоу општине**

Опис спроведене мере

 Активности на спровођењу мере започете су од раније, према Стратегији за палијативно збрињавање 2009-2015; резултате анализа садржи Извештај „Батута“ за 2017. годину са подацима о формираним јединицама за палијативно збрињавање по здравственим установама, броју оставрених б.о. дана и просечној заузетости постеља. За сврхе реализације активности спроведене су и едукације здравствених радника који учествују у овом збрињавању у оквиру пројекта **"Развој палијативног збрињавања у Србији**

 Нема података за одговарајућу процену испуњења индикатора јер је реализација мере предвиђена за период 2019-2020.

**Мера 2.3. Боље опремити поливалентне патронажне службе за обилазак и помоћ старима оболелим од хроничних масовних незаразних болести**

Опис спроведене мере

Спровођење мере одложено је за период 2019-2020. година.

**ЦИЉ 3: БОЉА ДОСТУПНОСТ ЗДРАВСТВЕНЕ ЗАШТИТЕ ОСОБАМА СА ИНВАЛИДИТЕТОМ**

**Мера 3.1. Поставити физичке рампе у свим здравственим установама где оне не постоје**

Опис спроведене мере

 Здравствене установе у државној својини (установе из Уредбе о Плану мреже здравствених установа ) поступају и спроводе прописане обавезе о техничким стандардима приступачности, којима се обезбеђује несметано кретање особа са инвалидитетом, ради остваривања потребне здравствен заштите.

 У новом Закону о здравственој заштити (Сл. гласник РС бр. 25/19), након спроведене јавне расправе у којој је учествовало и више удружења грађана, предвиђена су и начело правичности и начело приступачности здравствене заштите, која подразумевају:

Начело правичности правичности здравствене заштите подразумева забрану дискриминације у пружању здравствене заштите по основу расе, пола, рода, сексуалне оријентације и родног идентитета, старости, националне припадности, социјалног порекла, вероисповести, политичког или другог убеђења, имовног стања, културе, језика, здравственог стања, врсте болести, психичког или телесног инвалидитета, као и другог личног својства које може бити узрок дискриминације, као и да се не сматрају дискриминацијом мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Начело приступачности здравствене заштите подразумева обезбеђивање одговарајуће здравствене заштите грађанима, која је физички, комуникацијски, географски и економски доступна, односно културолошки прихватљива, а посебно особама са инвалидитетом.

**Мера 3.2. Набавити гинеколошке столове и стоматолошке столице прилагођене потребама особа са инвалидитетом**

Опис спроведене мере

Спровођење мере одложено је за период 2019-2020. година.

**ЦИЉ 4: БОЉА ДОСТУПНОСТ ЗДРАВСТВЕНЕ ЗАШТИТЕ РОМСКОМ СТАНОВНИШТВУ**

**Мера 4.1. Ширити мрежу здравствених ромских медијаторки**

Опис спроведене мере

На основу Закона о здравственој заштити Друштвене бриге за здравље на нивоу Републике, члан 11, у оквиру унапређења здравља и здравствене заштите групација становништва које су изложене повећаном ризику обољевања oд 2008. годинe Министарство здравља је подржало пројекат увођења здравствених медијаторки у здравствени систем РС.

У складу са Стрaтeгиjом зa сoциjaлнo укључивaњe Рoмa и Рoмкињa у Рeпублици Србиjи зa пeриoд oд 2016. дo 2025. гoдинe и Акционим планом Министарства здравља, Министарство здравља је проширило програм здравствених медијаторки за још 26. Министарство има тим од укупно 85 медијаторки у 60 општина у Републици Србији.

Улога здравствених медијаторки је да воде евиденцију о здравственом стању житеља неформалних насеља, да раде са њима на подизању свести о неопходности вакцинације деце, као и значају правилне исхране и хигијенских навика, репродуктивног здравља. Здравствене медијаторке треба да обезбеде бољи увид здравствених установа у стање ових насеља, а да житељима укажу на значај правовременог јављања лекару, она повезује здравствени систем и грађане неформалних насеља.

Здравствене медијаторке су ангажоване у дому здравља, при служби поливалентне патронаже, за рад на терену у циљу повезивања ромске заједнице са здравственом службом, едукацијом ромске популације у области здравствене заштите, ради унапређења здравља ромске популације и доступности здравственог система угроженим групама. Непоходно је да говоре ромски језик, све су жене.

У оквиру програма здравствених медијаторки Министарства здравља, до 2019. године евидентирано је 45.264 мушкараца, 49.146 жена и 53.148 деце, оредељено је код изабраног лекара 11.948 особа, вакцинисано је 14.364 деце, 13.113 особа је добило здравствену књижицу. У 2019. години очекују се још бољи релултати.

**Мера 4.2. Спровођење акционог плана за унапређење здравља Рома**

Опис спроведене мере

Увођење здравствених медијаторки у рад са Ромима и Ромкињама најуспешнија мера јавних политика покренутих од 2009. године. Неоспорно је да су здравствене медијаторке кроз просвећивање Рома, нарочито Ромкиња, битно допринеле не само доступности здравствене заштите и побољшања стања здравља Рома и Ромкиња, већ и остваривању права из социјалне заштите, прибављања личних докумената, уписа деце у предшколско и школско образовање.

Додела мини грантова удружењима грађана који се баве унапређењем здрављаРома и угрожених група. Циљ Јавног позива је унапређење здравља Рома у Републици Србији а на основу циљева из Акционог плана за здравље Рома који је усвојила Влада Републике Србије у оквиру Декаде Рома. Основ за дефинисање приоритета је Стратегија за социјално укључивање Рома и Ромкиња у Републици Србији за период од 2016 до 2025. године на основу члана 45. став 1. Закона о Влади . Уставни основ за доношење Стратегије садржан је у члановима 18, 19, 21, 23, 48, 49, 60, 64, 66, 68, 69, 71, 75 – 81, 97, 137, 178, 179, 183. и 190. Устава Републике Србије. Резултати, анализе и сагледавање искустава из претходних пројеката, подаци и показатељи о здрављу и здравственој заштити ромске популације доприносе стварању приоритета здравствених тема које се решавају кроз пројектне активности најчешће у деловима у којима нису ангажоване здравствене медијаторке.Стање индикатора: нема података на основу којих би се пратила испуњеност индикатора.Потрошња буџета: 5.500.000,00 динара

**ЦИЉ 5: ПОБОЉШАЊЕ ЗАШТИТЕ НА РАДУ И ЗДРАВСТВЕНЕ ЗАШТИТЕ РАДНО-АКТИВНОГ СТАНОВНИШТВА**

**Мера 5.1. Усвојити Акциони план за спровођење Стратегије безбедности и здравља на раду**

Опис спроведене мере

У 2018. години донета је Стратегија безбедности и здравља на раду у Републици Србији за период од 2018. до 2022. године са Акционим планом за њено спровођење објављена је у Службеном гласнику РС, број 96/18 од 11.12.2018. године.

Усвојен је Акциони план за спровођење Стратегије безбедности и здравља на раду у Републици Србији за период од 2018. до 2022.

Планиран буџет за 2018. годину је 1.630.000,00 динара, док је потрошено 1.630.000,00 динара.

**Мера 5.2. Боље контролисати и спроводити мере заштите на раду**

Опис спроведене мере

У Стратегији безбедности и здравља на раду у Републици Србији за период од 2018. до 2022. године са Акционим планом за њено спровођење („Службени гласник РС”, број 96/18) посебан циљ 2. у спровођењу Стратегије је превенција повреда на раду и професионалних болести. Мера за постизање овог циља је унапређење инспекцијских надзора. Активности за спровођење мере у Акционом плану су: Уједначавање инспекцијских надзора у области безбедности и здравља на раду, Оспособљавање инспектора рада и усавршавање знања за вршење инспекцијског надзора у области безбедности и здравља на раду, Упознавање инспектора рада са новим технологијама и новим ризицима, савременим приступима и праксама у области безбедности и здравља на раду и у области инспекцијског надзора путем обука и саветодавна улога Инспектората за рад, а рок за спровођење активности је од 2019. до 2021. године.

**Мера 5.3. Јачати службе здравствене заштите радника (медицине рада)**

Опис спроведене мере

Осим одредаба Закона о здравственој заштити, Законом о јавном здрављу је као једна од области деловања јавног здравља утврђена и радна околина и здравље становништва, а спровођење јавног здравља у овој области, између остаог, обухвата организовање и спровођење информационог система за прикупљање података и праћење епидемиолошке ситуације у области професионалних болести, оболења у вези са радом, повредама на раду и предлагање мера за њихово спречавање, праћење и проучавање услова рада, изучавање професионалних ризика и утицаја на здравље запослених.

У том смислу је у току ажурирање Листе професионалних болести, као и израда посебног правилника којим ће се уредити услови за обављање јавног здравља у овој области.

**Мера 5.4. Већи обухват здравственом заштитом незапосленог радно-активног становништва**

Опис спроведене мере

Спровођење мере планирано за период 2019-2020.

**ЦИЉ 6: СМАЊЕЊЕ ДИСКРИМИНАЦИЈЕ РАЊИВИХ ДРУШТВЕНИХ ГРУПА И ЊИХОВА БОЉА ИНКЛУЗИЈА**

**Мера 6. 1. Имплементирати и пратити спровођење Закона о правима пацијената**

Опис спроведене мере

Након усвајања Закона о правима пацијената Министарство је предузело низ активности потребних за имплементацију Закона.

У контроли спровођења Закона, а у складу са препоруком Заштитника грађана, датом у Посебном извештају о раду механизама за заштиту права пацијената, маја 2016. године, здравствена инспекција утврдила је јединствену методологију за праћење надзора здравствене инспекције по представкама које се односе на права пацијената, која jе коришћена и у 2018. години.

У 2018. години, здравственој инспекцији је упућена 2 141 представка која се односила на права пацијената, од којих се 92% се односило на 5, од укупно 19, права пацијената.

Од свих основаних представки које су се односиле на права пацијената у 2018. години, 90% се односило на следећа 3 права пацијената: право на квалитет пружања здравствене услуге, право на друго стручно мишљење и право на доступност здравствене заштите. Унпређењем поштовања ова 3 права пацијената, може се побољшати квалитет здравственог система и задовољство корисника пруженим здравственим услугама за чак 90%.

По 422 основане представке у области права пацијената, здравствена инспекција је у 2018. години изрекла укупно 437 мера за отклањање незаконитости и поднела 4 захтева за покретање прекршајног поступка.[[63]](#footnote-63)

**Мера 6.2. Побољшати информисаност рањивих група о правима на здравље и правима пацијената**

Опис спроведене мере

Спровођење мере планирано за период 2019-2020.

**Мера 6.3. Развити интегрисане услуге у локалној заједници (здравствене, социјалне и образовне)**

Опис спроведене мере

Спровођење мере планирано за период 2019-2020.

**Мера 6.4. Имплементирати и контролисати спровођење Закона о заштити лица са менталним сметњама**

Опис спроведене мере

Здравствена инспекција Министарства здравља, у оквиру редовних и вандредних инспекцијских надзора - планираних и ван плана (укључујући и поступање по пријави странака) редовно врши контролу примене Правилника о ближим условима за примену физичког спутавања и изолације лица са менталним сметњама која се налазе на лечењу у психијатријским установама.

 У току 2018. године није било пријава по којима би била вршена провера примене прописаних обавеза, али је, крајем месеца јуна 2018. године извршен ванредан инспекцијски надзор у Клиници за психијатријске болести „Др Лаза Лазаревић“ у Београду, Специјалној психијатријској болници у Ковину и Специјлној психијатријској болници Горња Топоница, ради контроле примене прописаних обавеза у погледу ограничења права лица са менталним сметњама, утврђивања индивисуалног плана лечења, обавештења и прибављања пристанка лица са менталним сметњама на предложену медицинску меру, утврђивања разлога за примену мере физичког спутавања и изолације, услова за примену мере физичког спутавања и изолације, надлежности за доношење одлуке о предузимању мере, праћење примене мере физичког спутавања и изолације, као и праћење здравственог стања лица над којим је мера примењена.

 Извршеним надзорима у наведеним здравственим установама нису утврђени пропусти, како у поступку одлучивања о примени мере, примени и праћењу мере, тако и у даљим поступцима здравствених радника, укључујући и вођење прописане медицинске документације.

**ПРАВЦИ ДЕЛОВАЊА У ОДНОСУ НА ИЗАЗОВЕ У ПРИСТУПАЧНОСТИ ЗДРАВСТВЕНЕ ЗАШТИТЕ СТАНОВНИШТВУ**

Правци деловања који се односе на планирање и школовање здравствених кадрова би у складу са националном стратегијом људских ресурса за здравље коју за сада немамо, било унапређено управљање људским ресурсима у здравственом систему и достизање циљева здравственог система, бољом анализом и планирањем потреба за здравственим кадром оптимизовао би се број уписаних на школе и факултете здравствене струке, али и број административног и техничког особља које неповољним односом може да оптерећује здравствени систем.

**ЦИЉ 1: БОЉЕ ПЛАНИРАЊЕ ПОТРЕБА ЗА ЗДРАВСТВЕНИМ КАДРОМ**

**Мера 1.1. Донети План развоја кадрова у здравству**

Опис спроведене мере

План развоја кадрова у здравству није донет. Нови Закон о здравственој заштити, којим је предвиђено да План развоја кадрова у здравству садржи, између осталог и план уписа на високошколске установе и школе здравствене струке и да га доноси министар здравља уз мишљење министра надлежног за послове образовања, усвојен је и ступа на снагу априла 2019. године. Реалистично је планирати да План развоја кадрова у здравству буде донет током 2020. године.

**Мера 1.2 Едуковати менаџере здравствених установа и запослене у заводима за јавно здравље за планирање кадрова**

Опис спроведене мере

Спровођење мере планирано за период 2019-2020.

**Мера 1.3. Едуковати менаџере у здравственим установама вештинама управљања људским ресурсим**

Опис спроведене мере

Спровођење мере планирано за период 2019-2020.

**ЦИЉ 2: СМАЊИВАЊЕ БРОЈА УПИСАНИХ НА ШКОЛЕ И ФАКУЛТЕТЕ ЗДРАВСТВЕНЕ СТРУКЕ УСКЛАЂЕНО СА ПОТРЕБАМА ЗЕМЉЕ**

**Мера 2.1. Увести numerus clausus на националном нивоу**

Опис спроведене мере

Спровођење мере планирано за период 2019-2020.

**Мера 2.2. Променити начин финансирања факултета ‒ не по броју уписаних студената, већ према квалитету знања и вештина које студенти стичу**

Опис спроведене мере

Спровођење мере планирано за период 2019-2020.

.

**Мера 2.3. Едуковати менаџере у здравственим установама вештинама управљања људским ресурсима.**

Опис спроведене мере

Спровођење мере планирано за период 2019-2020.

**ЦИЉ 3: ОПТИМИЗОВАЊЕ БРОЈА АДМИНИСТРАТИВНИХ И ТЕХНИЧКИХ РАДНИКА У ЗДРАВСТВЕНОМ СИСТЕМУ**

**Мера 3.1. Увести „outsourcing“ мере за немедицинске службе у здравственим установама (припрема хране, хигијена, прање веша)**

Опис спроведене мере

Спровођење мере планирано за период 2019-2020.

1. Извештај о реализацији НАПЗ за 2018. годину. [↑](#footnote-ref-1)
2. Извор: Републички завод за статистику, Анкета о радној снази (АРС) годишњи просек. [↑](#footnote-ref-2)
3. У циљу усаглашавања са препорукама Евростата а ради постизања међународне упоредивости, Анкета о радној снази је значајно унапредила квалитет података током 2014. и 2015. године. Републички завод за статистику (РЗС) је извршио ревизију података из 2014. године како би обезбедио упоредивост података на међугодишњем нивоу за 2014. и 2015. годину. [↑](#footnote-ref-3)
4. Извор: Републички завод за статистику, Анкета о радној снази (АРС) годишњи просек. [↑](#footnote-ref-4)
5. У циљу усаглашавања са препорукама Евростата а ради постизања међународне упоредивости, Анкета о радној снази је значајно унапредила квалитет података током 2014. и 2015. године. РЗС је извршио ревизију података из 2014. године како би обезбедио упоредивост података на међугодишњем нивоу за 2014. и 2015. годину. [↑](#footnote-ref-5)
6. Укупно опредељена средства у 2018. години за реализацију мера активне политике запошљавања (према Финансијском плану НСЗ) су износила 3.650.000.000,00 динара и 550 милиона динара за реализацију мера професионалне рехабилитације и подстицања запошљавања особа са инвалидитетом (трансфер НСЗ из Буџетског фонда за професионалну рехабилитацију и подстицање запошљавања особа са инвалидитетом). У периоду 1. јануар – 31. децембар 2018. године, по основу споразума о уређивању међусобних права и обавеза у реализацији мера активне политике запошљавања предвиђених локалним акционим плановима запошљавања (суфинансирање и техничка подршка), од стране јединица локалне самоуправе опредељена су средства у износу од 928.087.912,88 динара.

У периоду 1. јануар - 31. децембар 2018. године, за финансирање мера активне политике запошљавања утрошена су средства у износу од 2.795.230.665,40 динара. У периоду 1. јануар - 31. децембар 2018. године, за финансирање мера професионалне рехабилитације и подстицања запошљавања особа са инвалидитетом утрошена су средства у износу од 451.917.883,90 динара из Буџетског фонда за професионалну рехабилитацију и подстицање запошљавања особа са инвалидитетом. [↑](#footnote-ref-6)
7. Извештај о реализацији Споразума о учинку НСЗ за 2018. годину. [↑](#footnote-ref-7)
8. Извештај о раду НСЗ за 2018. годину. [↑](#footnote-ref-8)
9. У 2015. години су донете измене и допуне Закона о запошљавању и осигурању за случај незапослености. Извор: „Службени глсник РС“ број 38 од 29. априла 2015. године, те је индикатор ове мере испуњен пре самог усвајања овог Програма. [↑](#footnote-ref-9)
10. Републички завод за статистику, АРС годишњи просек. [↑](#footnote-ref-10)
11. Извештај о реализацији Споразума о учинку НСЗ за период јануар-децембар 2018. године. [↑](#footnote-ref-11)
12. Извештај о реализацији Споразума о учинку НСЗ за период јануар-децембар 2018. године. [↑](#footnote-ref-12)
13. Републички завод за статистику, АРС годишњи просек. [↑](#footnote-ref-13)
14. Републички завод за статистику, АРС годишњи просек [↑](#footnote-ref-14)
15. Републички завод за статистику, АРС годишњи просек. [↑](#footnote-ref-15)
16. Извештај о реализацији Националног акционог плана запошљавања за 2018. годину. [↑](#footnote-ref-16)
17. Извештај о реализацији Споразума о учинку НСЗ за период јануар-децембар 2018. године. [↑](#footnote-ref-17)
18. Извештај о реализацији Националног акционог плана запошљавања за 2018. годину. [↑](#footnote-ref-18)
19. НСЗ. [↑](#footnote-ref-19)
20. Извештај о реализацији Споразума о учинку НСЗ за период јануар-децембар 2018. године. [↑](#footnote-ref-20)
21. Извештај о реализацији НАПЗ за 2018. годину. [↑](#footnote-ref-21)
22. Извештај о реализацији НАПЗ за 2018. годину [↑](#footnote-ref-22)
23. Извештај о реализацији Споразума о учинку НСЗ за период јануар-децембар 2018. године. [↑](#footnote-ref-23)
24. Извештај о реализацији Споразума о учинку НСЗ за период јануар-децембар 2018. године. [↑](#footnote-ref-24)
25. Извештај о реализацији Споразума о учинку НАЦИОНАЛНА СЛУЖБА ЗА ЗАПОШЉАВАЊЕ за период јануар-децембар 2016. године. [↑](#footnote-ref-25)
26. Министарство за рад, запошљавање, борачка и социјална питања. [↑](#footnote-ref-26)
27. Извештај о раду Националне службе за запошљавање за 2018. годину. [↑](#footnote-ref-27)
28. Извештај о раду НСЗ за 2018. годину, Извештај о реализацији СоУ НСЗ за период јануар-децембар 2018. године, Извештај о реализацији НАПЗ за 2018. годину. [↑](#footnote-ref-28)
29. Извештај реализацији НАПЗ за 2018. годину. [↑](#footnote-ref-29)
30. Извештај о реализацији СоУ НСЗ за период јануар-децембар 2018. године. [↑](#footnote-ref-30)
31. <http://socijalnoukljucivanje.gov.rs/wp-content/uploads/2019/02/Treci_nacionalni_izvestaj_o_socijalnom_ukljucivanju_i_smanjenju_siromastva_2014%E2%80%932017.pdf> [↑](#footnote-ref-31)
32. НАПЗ за 2018. годину. [↑](#footnote-ref-32)
33. Републички завод за статистику, АРС годишњи просек. [↑](#footnote-ref-33)
34. Извештај о раду НСЗ за 2018. годину, Извештај о реализацији НАПЗ за 2018. годину. [↑](#footnote-ref-34)
35. Годишњи извештај о раду НСЗ. [↑](#footnote-ref-35)
36. Статистички билтен НСЗ за месец децембар 2018. године. [↑](#footnote-ref-36)
37. Статистички билтен НСЗ за месец децембар 2018. године. [↑](#footnote-ref-37)
38. Извештај о реализацији Споразума о учинку НСЗ за период јануар-децембар 2018. године. [↑](#footnote-ref-38)
39. Републички завод за статистику, АРС годишњи просек. [↑](#footnote-ref-39)
40. Републички завод за статистику, АРС годишњи просек. [↑](#footnote-ref-40)
41. Извештај о раду НСЗ за 2018. годину. [↑](#footnote-ref-41)
42. <http://socijalnoukljucivanje.gov.rs/rs/periodicna-evaluacija-programa-lokalnih-inicijativa-za-zaposljavanje-mladih/> [↑](#footnote-ref-42)
43. Завршни извештаји о реализацији пројеката удружења грађана и јединица локалне самоуправе финансијски подржани од стране Министарства омладине и спорта и Извештај о мониторингу и праћењу пројекта „Подстицање запошљавања младих”. [↑](#footnote-ref-43)
44. Извештај о реализацији НАПЗ за 2018. годину. [↑](#footnote-ref-44)
45. Службени гласник РС”, број 27/18 [↑](#footnote-ref-45)
46. Службени гласник РС", број 104/2018 [↑](#footnote-ref-46)
47. Закон о дуалном образовању „Сл.гласник РС“, бр.101 [↑](#footnote-ref-47)
48. Правилник о ученичким задругама „Сл.гласник РС“ бр.31/2018 од 27.4.2018 године. [↑](#footnote-ref-48)
49. [Извештај о резултатима завршног испита на крају основног образовања и васпитања у школској 2017/2018. години.](https://ceo.edu.rs/wp-content/uploads/2018/09/%D0%98%D0%B7%D0%B2%D0%B5%D1%88%D1%82%D0%B0%D1%98-%D0%BE-%D1%80%D0%B5%D0%B7%D1%83%D0%BB%D1%82%D0%B0%D1%82%D0%B8%D0%BC%D0%B0-%D0%B7%D0%B0%D0%B2%D1%80%D1%88%D0%BD%D0%BE%D0%B3-%D0%B8%D1%81%D0%BF%D0%B8%D1%82%D0%B0-%D0%BD%D0%B0-%D0%BA%D1%80%D0%B0%D1%98%D1%83-%D0%BE%D1%81%D0%BD%D0%BE%D0%B2%D0%BD%D0%BE%D0%B3-%D0%BE%D0%B1%D1%80%D0%B0%D0%B7%D0%BE%D0%B2%D0%B0%D1%9A%D0%B0-%D0%B8-%D0%B2%D0%B0%D1%81%D0%BF%D0%B8%D1%82%D0%B0%D1%9A%D0%B0-%D1%83-%D1%88%D0%BA%D0%BE%D0%BB%D1%81%D0%BA%D0%BE%D1%98-2017-2018-%D0%B3%D0%BE%D0%B4%D0%B8%D0%BD%D0%B8.pdf) [↑](#footnote-ref-49)
50. Правилник о стандардима квалитета рада установа, „Службени гласник РС”, бр. 14/18. [↑](#footnote-ref-50)
51. Извештаји за школску 2017/2018, као и претходне школске године, су доступни на следећем линку: [http://ceo.edu.rs/извештаји-о-реализацији-и-резултатим/](http://ceo.edu.rs/%D0%B8%D0%B7%D0%B2%D0%B5%D1%88%D1%82%D0%B0%D1%98%D0%B8-%D0%BE-%D1%80%D0%B5%D0%B0%D0%BB%D0%B8%D0%B7%D0%B0%D1%86%D0%B8%D1%98%D0%B8-%D0%B8-%D1%80%D0%B5%D0%B7%D1%83%D0%BB%D1%82%D0%B0%D1%82%D0%B8%D0%BC/) [↑](#footnote-ref-51)
52. Одлука о упису ученика у средњу школу за школску 2018/2019. годину.

611-00-505/2018-03, У Београду, 30. марта 2018. године и Правилник о упису ученика у средњу школу за школску 2018/2019. годину („Службени гласник РС”, број 23/18). [↑](#footnote-ref-52)
53. Статистички годишњаци, саопштења и билтени Републичког завода за статистику. [↑](#footnote-ref-53)
54. Споразум о пуноправном учешћу Републике Србије у програму Еразмус+, потписан 5.02.2019. [↑](#footnote-ref-54)
55. Више детаља на: <https://ec.europa.eu/jrc/en/digcomporg/selfie-tool> , <https://ec.europa.eu/jrc/> ; <https://ec.europa.eu/education> [↑](#footnote-ref-55)
56. Одлука о оснивању Академије пословних струковних студија Београд (''Службени гласник РС'', бр. 60/18 и 74/18). [↑](#footnote-ref-56)
57. Одлука о оснивању Академије васпитачко-медицинских струковних студија Београд (''Службени гласник РС'', број 26/19. [↑](#footnote-ref-57)
58. <http://www.skgo.org/reports/details/1924> [↑](#footnote-ref-58)
59. Годишњи извештаји о раду лиценцираних пружалаца услуга социјалне заштите, за 2016. и 2017. годину. С обзиром да је РЗСЗ 2016. године почео да прикупља извештаје лиценцираних пружалаца услуга социјалне заштите, подаци за базну 2014. годину, не постоје. [↑](#footnote-ref-59)
60. Годишњи план инспекцијских надзора инспекција социјалне заштите за 2019. годину, <https://www.minrzs.gov.rs/sr/aktuelnosti/obavestenja/plan-inspekcijskih-nadzora-inspekcije-socijalne-zastite-za-2019-godinu> [↑](#footnote-ref-60)
61. Извештај о раду за 2018. годину, Републички завод за социјалну заштиту, <http://www.zavodsz.gov.rs/media/1613/izve%C5%A1taj-o-radu-2018-cir.pdf> [↑](#footnote-ref-61)
62. Годишњи план инспекцијских надзора инспекција социјалне заштите за 2019. годину, <https://www.minrzs.gov.rs/sr/aktuelnosti/obavestenja/plan-inspekcijskih-nadzora-inspekcije-socijalne-zastite-za-2019-godinu> [↑](#footnote-ref-62)
63. Извештај о раду Одељења за здравствену инспекцију за 2018. годину преузет са страница Министарства здравља и Координационе комисије за инспекцијски надзор. [↑](#footnote-ref-63)